text:
Napoleon Bonaparte si fermà in Friûl in trê ocasions: combatint cuintri i Austriacs, tra il mês di Març e il mês di Mai dal 1797, po tra Avost e Otubar pes tratativis che a puartarin al “Tratât di Campoformio”, firmât a Vile Manin di Passarian, e la ultime volte dai 9 ai 12 Dicembar dal 1807, par visitâ lis fortificazions di Palme e di Osôf.
Simpri impegnât in facendis elevadis, dispès gnervôs, Napoleon al dedicave pôc timp ai plasês de taule e in diviersis memoriis de epoche si conte che cualchi volte al dismontàs dal cjaval par cerçâ cualchi sedonade de sope che i soldâts a cusinavin tai lôr incjampaments.
La sope, “soupe” par francês, element fondamentâl de mangjative, e jere in chê epoche une sope penze di cjar e di liùms che i zontavin e i disfavin dentri pan sfruçonât: “Par ogni om al covente un litri di aghe e 250 grams di cjar che si fâs boli a fûc vîf e che si sbrume tal stes timp; zontâ sâl e liùms di stagjon, lassâ cuei e meti il pan te sope al ultin moment!”.
Il regolament militâr al prescriveve che la cjar e ves di cuei par sîs oris intune pignate cu la aghe: provait a fâlu e si disfarà dal dut, dant la consistence juste ae sope.
Une altre sope che ur plaseve une vore ai francês, e jere za chê volte la sope di cevolis e Napoleon stes une dì al pronuncià chestis peraulis: “Un poleç! Sope di cevolis e di patatis, ve dut ce che i covente a un soldât”.
No je tante la influence che i francês a verin su la cusine furlane, za in chê volte une vore puare, ma une e je sigure. I transalpins a odeavin la polente e il pan neri, di fat a contribuirin a introdusi il pan blanc. Ancje se al jere plui costôs, i fornârs a forin obleâts a vêlu simpri, stant che ai invasôrs ur plaseve dome chel.
L’Imperadôr nol jere un grant bevidôr, ma ai siei soldâts invezit ur plaseve il vin, massime chel furlan. Pierre Robinaux, soldât francês, al rimarcà cun plasê che in Friûl “la planure e je une vore fertile, a son une vore di vîts; il vin al è ecelent, dut vin ros”, e ancje il trombetîr Jacques Chevillet si visà des “vilis sioris pe fertilitât dal teritori, massime di bon vin”.
Paolo Foramitti
SPECIÂL. Pal imperadôr, sopis............
Napoleon Bonaparte si fermà in Friûl in trê ocasions: combatint cuintri i Austriacs, tra il mês di Març e il mês di Mai dal 1797, po tra Avost e Otubar pes tratativis che a puartarin al “Tratât di Campoformio”, firmât a Vile Manin di Passarian, e la ultime volte dai 9 ai 12 Dicembar dal 1807, par visitâ lis fortificazions di Palme e di Osôf.


c: text/html

text:
Viers
Il viers al è la unitât metriche base pe poesie, sedi sot dal pont di viste ritmic che visîf. In tipografie al è delimitât lant a gnove rie.
Inte metriche scolastiche, al è une sucession di silabis struturade daûr di ciertis regulis (a seconde dal lôr numar, ae dislocazion des silabis tonichis e atonis, e ae posizion dai acents).
Il viers libar al pues jessi cjapât dentri dentri di une definizion plui largje, tant che porzion di test che l'autôr al sielç tant chea unitât di segmentazion.
La division di un test in viers e indrece daurman il letôr a une interpretazion dal test focalizade no dome sul so significât ma ancje sul mût che chest al è esprimût e organizât, in altris peraulis su la dialetiche tra forme e contignût.
La segmentazion dai viers e jentre in relazion cun chê linguistiche intun zûc di corispondencis e diferencis che a cjapin un rilêf espressîf e formâl.

robotstxt: allowed

filter: keep


text:
Francombat
Il francombat e je une art marziâl francese, simile al jiu-jitsu. E fo creât intal 1988 di Alain Basset e Dominique Dumolin.
Il francombat al è un grum praticât intal sud de France, ma scuelis di francombat, si cjatin a Paris, Bordò e Montpellier.
Cheste art marziâl e je basade su la strategjie e su la cognossince dal cuarp uman. Durant i alenaments, i istrutôrs a son vistûts in ros e i students di vert. Secont i praticants di cheste dissipline, la eficacitât inte lote e dipint di trê fatôrs:
- la buine forme fisiche,
- la cognossince des tecnichis e de strategjie,
- il bon control dal stress.
I alenaments di francombat a si basin su:
- la pratiche sportive intensive,
- l'aprendiment complet de tecniche di lote, che si coloche però simpri i limits de strategjie, tignint di voli l'obietîf principâl, l'eficacitât,
- l'alenament par miorâ il control dal stress,
- il rispiet des regulis.
Leams esternis[cambie | modifiche il codiç]
- (francês) Union Francês di Francombat
- (francês) La pagjine uficiâl de "Ecole Speciale de Defense Francaise" Conten peliculis cun tecnichis di francombat.
- (francês) Francombat.net
- (francês) Francombat et sapeurs-pompiers (Francombat e vigjii dal fûc). Un articul di SPmag n°957
- (francês) Le francombat. L'art de la strategie (Francombat. L'art de strategjie) Un articul descritîf dal Francombat.
- (francês) Il club di francombat a Langonais
- (francês) La scuele di autodifese francês a Gonesse
- (francês) Il club di arte marziâl a Bordò


text:
Te storie di Sante Marie, un pas indenant no di pôc e je stade la gnove stazion di monte taurine. Agns vincj di chel altri secul. Une comoditât straordenarie podê menâ la vacje in place, li dal Sclâf, a compagnâle cul toro.
Ducj vevin un fregul di stale in chei agns. Il tornecont de stazion al jere par ducj. Dut un ce dî, alore, pal borc.
Dome i fruts no savevin nuie. Guai fevelâ ai fruts di chê sorte di robis. Guai menâju te stale, il moment che la vacje e veve di fâ, sperât il timp dai nûf mês di cuant che le vevin menade.
Ma i fruts, passant, a viodevin sul puarton di Gjino dal Sclâf la tabele cu la scrite in grant “Stazione di monta taurina”. E coreve alore svolant la lôr fantasie su chês cuatri peraulis. Al masanave il lôr sintiment tal cjavut, poiantsi massime su la prime des cuatri. Stazion.
“Il pai mi à spiât che li dal Sclâf al passarà il treno” e à dit Dusuline a chei altris, tornant di scuele cu la borse di piece.
“Cuant?” i àn dite chei altris.
“No si sa, bisugne stâ atents cuant ch’al rive” e disè jê a chei altris.
Alore, un pieç a dilunc, tornant cjase di scuele, i fruts si rimpinavin sul puarton di Gjino, a viodi pes sfresis se il tren al rivave.
Pes pioris, al jere invezit là in sù il cjastron di Pilete.
Il cjastron al puce. Ma no si mateave in chê volte se il cjastron al puçave. Il cjastron al poche. Ma al saveve ben Pilete cemût fâ par no fâsi pocâ.
No si tratave di une robe in grant come la stazion di Gjino dal Sclâf ma, tal so piçul, ancje Pilete si tignive in bon pal so cjastron e nol bacilave se il cjastron al pocave. Almancul fin ae dì che lu à molât de sô gabiote.
Pilete si è sbassât fin par tiere a dreçâ cul martiel un fier de sô gabie. Insom de stale il cjastron al viôt Pilete cul cûl adalt. Cjapât alore che al à il trenteun, al incuarne a dute corse Pilete pal cûl, alçât di pês tant che al jere e butât a plomp dentri la gabie.
“Tu fâmi cjastron me!?” dissal alore Pilete al cjastron, e cul martiel i à molade une martielade tai cuars. Muart il cjastron di Pilete e sierade cussì dal moment a Sante Marie, par un colp di cjâf, la stazionute di monte des pioris.
di Ivano Urli
#919


text:
Se lis motivazions par che un al tachedi a scrivi a puedin jessi difarentis, la ambizion finâl e je dut câs chê di vignî let. Un probleme no di pôc soredut pal autôr in marilenghe dulà che il numar di letôrs potenziâi al è bas e ancje chei pôcs a son dificii di cjatâ, nol fos altri che par fâi cognossi la esistence de opare.
No si à di pensâ che une volte finît di scrivi e publicât un libri la vore dal autôr e sedi finide, al contrari il lavôr al è ancjemò lunc parcè che si à di cirî di promovilu, di fâlu cognossi, di vê segnalazions e recensions. Un biel berdei pai autôrs furlans che di une bande si cjatin denant a la indiference dai mass media in lenghe taliane, di chê altre spes no àn la capacitât o la mentalitât par cirî di movi lis robis finint cul fâ des promozions masse diletantistichis.
Cun cheste ande se Manzoni al diseve di vê vincjecinc letôrs un Manzoni furlan al rivarès a fâ savê di vê scrit i siei “Promessi Sposi” sì e no a un cuatri cinc di lôr.
Al va dite che tai ultins agns si è viodût ancje alc di difarent, il câs plui interessant al è probabilmentri stât chel dai Gnognosaurs di Dree Venier e dal mût che al è stât doprât internet cuntune strategjie moderne e professionâl di promozion dai libris.
Dal rest al è ancje di marcâ che cuant che si cîr di coinvolzi il public cun spetacui tirâts fûr di oparis o adiriture cun leturis diretis a vôs alte, un alc di interès lu si cjate simpri, a dimostrâ che, no cate l’analfabetisim e la difidence viers la lenghe scrite, lis potenzialitâts a esistin.
Maurizio Biasizzo
LA FABRICHE DAI… LIBRIS – Cuant finissie la fature di un scritôr?............
Se lis motivazions par che un al tachedi a scrivi a puedin jessi difarentis, la ambizion finâl e je dut câs chê di vignî let. Un probleme no di pôc soredut pal autôr in marilenghe dulà che il numar di letôrs potenziâi al è bas e ancje chei pôcs a son dificii di cjatâ, nol fos altri che par fâi cognossi la esistence de opare.


text:
Piero Travani Tomat al è un zovin di vincj agns inamorât de sô tiere e dal so lavôr. Dopo vê finidis lis scuelis superiôrs (al è perît edîl), al à sielzût di continuâ la ativitât di so pari inte aziende agricule, savint benon lis dificoltâts che al varès cjatât ma fiduciôs intun doman plen di sodisfazions.
La aziende di famee si cjate intal comun di Enemonç e si poie principalmentri sul arlevament di vacjis di lat. Tai ultins agns a àn zontade une gnove ativitât, la produzion di cartufulis: intune superficie di doi etars, a coltivin diviersis cualitâts di cartufulis che a vegnin metudis sul marcjât.
“Une des dificoltâts principâls tal nestri setôr, e no dome – al conte Piero -, a son i coscj alts di produzion, che inte nestre zone di mont a incindin cetant sul vuadagn finâl. In chest lavôr no son ni fiestis ni dîs di vore, ogni dì al tocje jessi presints.
Forsit la plui part des dificoltâts te nestre categorie a son par vie che e je une negligjence inte gjestion politiche dal teritori. O noti une incapacitât di valorizâ e tutelâ lis ativitâts agriculis che, in Cjargne, a podaressin dâ buinis oportunitâts par tancj zovins e un leam cul setôr turistic.
Il bandon de agriculture al à puartât il bosc a vignî indenant dibot fin su pe puarte di cjase e lis bestiis salvadis a svicinâsi, ruvinant lis culturis.
I aspiets biei dal gno lavôr a son la autonomie di gjestion, il vivi a contat cu la nature e cui animâi che o tiri sù. Mi da grande sodisfazion, par esempli, fâ nassi e tirâ sù lis vidielis che a deventaran vacjis di lat pe mê aziende.”
Piero, ancje se lis dificoltâts a son tantis, si stime fortunât di podê lavorâ te sô tiere, ancje parcè che al viôt tancj siei amîs che a scuegnin cirî lavôr tal forest.
“O crôt che par un zovin che al vueli vierzi une ativitât come la mê al sedi cetant dificil – o cuasi impussibil – rivâ insom, soredut se nol à aes spalis almancul une piçule aziende agricule. E chest, sedi pai tancj coscj che pe burocrazie che e scjafoie ogni iniziative.”
✒ Marta Vezzi
CJARGNE VIVE. La aziende agricule de famee............
Piero Travani Tomat al è un zovin di vincj agns inamorât de sô tiere e dal so lavôr. Dopo vê finidis lis scuelis superiôrs (al è perît edîl), al à sielzût di continuâ la ativitât di so pari inte aziende agricule, savint benon lis dificoltâts che al varès cjatât ma fiduciôs intun doman plen di sodisfazions.


text:
Te seconde metât dal 2021 la Slovenie e à la presidence de Union europeane, ma tal Stât belzà si cjale al 2022, cuant daûr lis previsions a saran lis elezions politichis e si votarà il parlament te sô gnove composizion. Pal moment la sene politiche slovene e va indenant a jessi avonde polarizade.
◆ A un incuintri dal so partît, il Partît democratic sloven, inmaneât ale fin di Avost a Leskovec, il premier Janez Janša al à dit che par so cont a an di jessi in prin plan i intares dai slovens; par chest tal futûr no si vares di cjacarâ di confins vierts e coridôrs pai migrants.
◆ O ricuardin che il partît Slovenska demokratska stranka al è espression dal centridiestre sloven e che in chest moment al è l’azionist plui fuart te coalizion di guvier, dongje i democristians di Gnove Slovenie (Nova Slovenija) e i liberâi dal Partît dal centri moderni (Stranka modernega centra). Il guvier al è di minorance dale fin dal 2020 – di cuant che de coalizion al è jessût il Partît democratic dai pensionâts di Slovenie (Demokratična stranka upokojencev Slovenije), di centri.
◆ Al incuintri a Leskovec Janša al à ancje declarât publicamentri lis condizions che lu viodaressin intune gnove coalizion di guvier daspò lis prossimis elezions.
◆ Prin di dut Janša al à dit che si spete un sevêr rispiet de costituzion slovene, ma ancje che i partîts che a vessin di colaborâ cul so a declarassin prime che a sostegnaran la risoluzion dal Parlament european che e condane i regjims totalitaris.
◆ Ancje in Slovenie une part dai citadins no vûl vacinâsi cuintri dal Covid-19 e Janša al à fat savê che al sarà plui difizil scoltâ cui che nol cjape sul seri lis prescrizions par prevignî la pandemie. Al à ricuardât la responsabilitât che ognidun al à pal prossim, parcé che secont di lui par vie di chestis personis a murin o si inmalin altris.
◆ No son mancjâts atacs ale oposizion, che par Janša tai agns stâts no vares lavorât avonde, straçant distes bêçs.
◆ Clâr che lis declarazions a an discjadenât une sdrume di reazions di ogni bande, dutcâs cence gambiâ nuie te sene politiche slovene. Difat si son dome confermâts i doi schiriaments che si cognossin tai ultins agns – chel di centridiestre e chel di centriçampe, cul Partît dai pensionâts ae oposizion ma pal moment no insiemit ai partîts di centriçampe e inmò cualchi partît plui piçul e i deputâts des minorancis taliane e ongjarese a fâ i jolly. ❚
Slovenie ae vuide de Union europeane, ma malsigure dal propri destinLuciano Lister
Te seconde metât dal 2021 la Slovenie e à la presidence de Union europeane, ma tal Stât belzà si cjale al 2022, cuant daûr lis previsions a saran lis elezions politichis e si votarà il parlament te sô gnove composizion. Pal moment la sene politiche slovene e va indenant a jessi avonde polarizade.


text:
42 Namen gefunden
- Taferner Feldkirchen in Kärnten (1)
- Takko Feldkirchen in Kärnten (1)
- Tammegger Feldkirchen in Kärnten (3)
- Tankstelle Feldkirchen in Kärnten (3)
- Tankstellenbetrieb Feldkirchen in Kärnten (1)
- Taumberger Feldkirchen in Kärnten (2)
- Tautschnig Feldkirchen in Kärnten (1)
- Taxi Feldkirchen in Kärnten (1)
- Technik Feldkirchen in Kärnten (1)
- TECHNISCHES Feldkirchen in Kärnten (1)
- Tengg Feldkirchen in Kärnten (3)
- Tenschert Feldkirchen in Kärnten (3)
- Textilien Feldkirchen in Kärnten (2)
- Thalhammer Feldkirchen in Kärnten (7)
- Themeßl Feldkirchen in Kärnten (1)
- Therm Feldkirchen in Kärnten (1)
- Thomann Feldkirchen in Kärnten (1)
- Thumfart Feldkirchen in Kärnten (1)
- Tiefbau Feldkirchen in Kärnten (1)
- Tiffner Feldkirchen in Kärnten (8)
- Tischlerei Feldkirchen in Kärnten (2)
- Titz Feldkirchen in Kärnten (1)
- Tomaschek Feldkirchen in Kärnten (1)
- Tomaschitz Feldkirchen in Kärnten (1)
- Tonner Feldkirchen in Kärnten (1)
- TOP Feldkirchen in Kärnten (1)
- TRAINING Feldkirchen in Kärnten (1)
- Trampitsch Feldkirchen in Kärnten (3)
- Transport Feldkirchen in Kärnten (4)
- TRANSPORTE Feldkirchen in Kärnten (4)
- Treffner Feldkirchen in Kärnten (17)
- Treiber Feldkirchen in Kärnten (2)
- Trend Feldkirchen in Kärnten (1)
- Tributsch Feldkirchen in Kärnten (1)
- Trimmel Feldkirchen in Kärnten (1)
- Trink Feldkirchen in Kärnten (1)
- Tropper Feldkirchen in Kärnten (2)
- Trupp Feldkirchen in Kärnten (1)
- Truppe Feldkirchen in Kärnten (5)
- Tschernitz Feldkirchen in Kärnten (3)
- Tschinder Feldkirchen in Kärnten (4)
- Türen Feldkirchen in Kärnten (1)


text:
Joibe ai 19 di Avrîl al è mancjât Sergio Cadorini, miedi, conseîr dal PCI tal Comun di Udin e de Regjon Friûl-VJ.
Al jere nassût a Triest tal 1929 intune famee di çampe impegnade in politiche; so pari Adalgiso al rapresentave il Partît di Azion intal CLN di Triest e daspò al è stât sindacalist de UIL. Sô mari e je stade la prime segretarie de FGCI di Triest.
Cui agns ’50 al frecuente il pediatre e inteletuâl triestin Bruno Pincherle, prime cu la Unitât Popolâr di Parri e daspò intal Partît Socialist di Unitât Proletarie (PSIUP) e al tache a impegnâsi ad implen in politiche, fin a candidâsi ae Cjamare.
Student a Padue, al jere a stâ te cjase dal student ancje cui triestins slovens e di in chê volte al à tacât a preseâ la lenghe e la culture slovene.
Tal 1962 al veve cjatât puest tal ospedâl di Palme e intal 1975 al devente primari di pediatrie a Glemone. Dal 1985 al 1995 al devente conseîr dal PCI tal Comun di Udin po, par une legjislature, in regjon, a Triest.
IMPEGN PE TUTELE DAL FURLAN_ Om di grandis cualitâts umanis e professionâls al veve madressût ancje une particolâr sensibilitât pe presince des minorancis dal nestri teritori. Al fo difat un dai prins coseîrs a ocupâsi dai zingars, a volê che la comunitât slovene de province di Udin e vignìs ricognossude e valorizade e, tant che prin firmatari, al presentà in regjon une propueste di leç a pro de lenghe furlane che, adun cun chê presentade di Sergio Cecotti, e formà la struture de leç regjonâl 25 di Març dal 1996, n.15 pe tutele e la promozion de lenghe e de culture furlane e pe istituzion dal servizi pes lenghis regjonâls e minoritariis.
LENGHE FURLANE TAL OSPEDÂL_ Tant che miedi tal ospedâl di Palme al veve capît la impuartance di lassâ fevelâ par furlan i gjenitôrs dai fruts malâts. Cussì un pôc par volte al veve imparât a capî il furlan ancje lui. A Glemone, soredut partecipant a lis assembleis des tendopolis, là che la int e discuteve di dut par furlan, al capî che pardabon il furlan al jere une lenghe juste par ducj i contescj.
Lis ideis inovativis che al à metût in vore te sô esperience di primariât di pediatrie di Glemone a àn puartât a la nassite dal dipartiment materno-infantîl, che al zontave pediatrie, gjinecologjie e ostetricie intun complès ugnul. Al veve la idee che si scugnive deistituzionalizâ e decentrâ la assistence. La pediatrie e veve di vê ambulatoris intes vilis dulintor, dulà che a levin regolârs i miedis plui voltis par setemane. Chest al permeteve ancje une fuarte ativitât di prevenzion. Il taramot dal 1976 al è stât la ocasion juste par meti in vore dutis lis sôs ideis.
IMPEGN CULTURÂL_ Tant che om di culture al à ancje lavorât come gjornalist de cjarte stampade fasint lis cronachis di balon dal Udin par L’Unità e scrivint recensions di concierts e mostris e fondant cun Zorç Ferigo e altris la riviste “Il vicino è vicino” e fasint di diretôr responsabil.
Par Radio RAI al curà une trasmission dal titul “Un pediatra sulla porta di casa”.
Tai ultins agns di ativitât al à insegnât tant che incjariât inte facoltât di Medisine di Triest e, lât in pension, si è metût a studiâ sloven.
PROGJETS DI REALIZÂ_ Mi somee just ricuardâ doi siei progjets che nol è rivât a puartâ a bon fin e che al sarès impuartant ripiâ parvie che a son di grande atualitât: par Udin al voleve fâ de viere SAFAU un centri culturâl polifunzionâl e al veve prontât un test par une leç regjonâl pes bibliotechis. A bastarès dome cjatâ la volontât politiche par puartâju indenant.
Cungjò Sergio ■
Silvana Schiavi Fachin/ Silvana Spajota dai Sclâs
RICUART. Cungjò dotôr Sergio Cadorini............
Joibe ai 19 di Avrîl al è mancjât Sergio Cadorini, miedi, conseîr dal PCI tal Comun di Udin e de Regjon Friûl-VJ.


text:
Di bot 90mil euros di mancul. Cun cheste gnove al è scomençât il 2011 par Radio Onde Furlane, la storiche emitente che di 30 agns in ca e lavore ogni dì a pro de lenghe e de culture furlanis. No coventin presentazions: ROF e fâs comunicazion radiofoniche pe plui part in lenghe furlane ma, pai pôcs che no lu san, e prodûs ancje struments linguistic tant che il dizionari e il coretôr informatic; progjets pe scuele (come “Radio dîs”), pe musiche (il Premi Friûl e la etichete Musiche Furlane Fuarte) e pe emigrazion furlane (pensìn a “Sgarfefurlans”). «Progjets pensâts par une azion continuative, che se tu ju fermis al è come butâju vie», al à dit Pauli Cantarut, president di Informazion Furlane. I tais de Regjon aes emitentis privadis pai programs radiotelevisîfs in lenghe furlane a son une manarie che e pese sù par jù par un cuart dal belanç de cooperative.
IL PRETEST DE “CRISI”_ «La crisi economiche e je la scuse juste par platâ il totâl disinterès che la maiorance politiche regjonâl e à mostrât viers lis lenghis propriis», al comente Cantarut, «tacant dal president Renzo Tondo, che al à dit che “il friulano non è una priorità”. Un esempli: un tai indiferenziât in percentuâl compagne, indipendentementri de cuantitât e cualitât de produzion par furlan. Une sielte fate par no movi pucis».
RADIO COMUNITARIE_ E provâ a bati ai privâts? «No mi pâr che lis grandis impresis furlanis a vedin dimostrât fin cumò grande sensibilitât pal ûs de lenghe», al continue, «se si pense che lis primis grandis campagnis publicitariis che a doprin il furlan in Friûl lis àn fatis lis multinazionâls. Cun di plui che, jessint nô di fat une radio comunitarie, o vin precîs limits di presince di publicitât e oblics di autoprodusi la plui part dal palinsest». La redazion dut câs no je stade cu lis mans in man e si je inventade “Viva Onde Furlane”, un conciert di autofinanziament lât benon, graciis al supuart di tantis personis e al jutori dai grups musicâi dal teritori. Par judâ la radio a sorevivi si pues ancje fâ une donazion tal cont che si cjate tal sît (www.ondefurlane.eu).
CONSECUENCIS PESANTIS_ Ma infin, ce volaressial dî fâ di mancul di Onde Furlane? «Al vûl dî fâ di mancul di une vôs indipendente, par esempli dai grancj grups editoriâi», al dîs inmò il president de cooperative, «e fâ di mancul di une ativitât multiforme che e à stiçât e contât dal di dentri la culture furlane dai ultins 30 agns come pocjis altris realtâts. O pensi che la sô esistence e la sô autonomie a rapresentin un valôr par dute la comunitât regjonâl e a varessin di sei difindudis di ducj, ancje di chei che no simpri a son dacuardi cun ce che a sintin su lis nestris frecuencis».
Natascia Gargano
CULTURE – La Regjon e “distude” Onde Furlane............
Di bot 90mil euros di mancul. Cun cheste gnove al è scomençât il 2011 par Radio Onde Furlane, la storiche emitente che di 30 agns in ca e lavore ogni dì a pro de lenghe e de culture furlanis. No coventin presentazions: ROF e fâs comunicazion radiofoniche pe plui part in lenghe furlane ma, pai pôcs che no lu san, e prodûs ancje struments linguistic tant che il dizionari e il coretôr informatic; progjets pe scuele (come “Radio dîs”), pe musiche (il Premi Friûl e la etichete Musiche Furlane Fuarte) e pe emigrazion furlane (pensìn a “Sgarfefurlans”). «Progjets pensâts par une azion continuative, che se tu ju fermis al è come butâju vie», al à dit Pauli Cantarut, president di Informazion Furlane. I tais de Regjon aes emitentis privadis pai programs radiotelevisîfs in lenghe furlane a son une manarie che e pese sù par jù par un cuart dal belanç de cooperative.


text:
La sparizion dal presepi01 di Zenâr 2006
Al è tornât Nadâl, cul so incjant, cul so misteri, cu lis sôs tradizions, a ricuardânus ancjemò une volte levent straordenari e un dai doi cjantonâi de fede: lincjarnazion dal Signôr Gjesù. Une fieste che e fevele al nestri cûr, compagnade di simpri di chei simbui che le fasin uniche. Mi riferis a la lûs, al arbul e sore dut a la rafigurazion plastiche dal grant incuintri tra lom e il Diu fat om, il presepi. Nassût dal cûr e de fantasie de copie plui vere dal Signôr, san Francesc, al à inluminât di secui i vôi dai grancj e dai piçui e ognun di nô al ricuarde i agns benedets e lontans che si leve a cirî il muscli par preparâ un cjantonut e dâi la pussibilitât al salvadôr di plantâ la sô tende ancje te nestre cjase.
La modernitât e à puartât tantis modifichis ancje in chest simbul tradizionâl. Si à viodût presepis di ogni forme e misure, cun colocazions lis plui strambis: presepis lunârs, spaziâi, subacqueos, eletronics, supertecnologjics. Ancje masse, parcè che ti distrain de contemplazion e ti puartin a cjalâ dome il moviment. La modernitât stupide e à puartât a infoltî simpri di plui i personagjos dal presepi. A son jentrâts cussì, a fâi di comparse e di contôr al Bambin, zuiadôrs, atôrs, cjantants, oms politics, velinis e velonis e ducj i res dal gossip o peteç. La postmodernitât e sta puartant une gnove mode, rivoluzionarie par ledrôs: fâ sparî i presepis. Par un fat di rispiet e di ecumenisim discutibil e scualificant: no ofindi chei che no crodin e no adorin il Frutut di Betlem. In Inghiltere, patrie storiche de democrazie, a stan studiant un surogât inteligjenton e neutrâl: la fieste dal inviêr. E lis lûs di Nadâl, Christmas lights, a son clamadis dome luminos. Al restarà di spiegâur ai musulmans e ai ateos il parcè che si fâs fieste dai 25 di dicembar ai 6 di genâr, cuant che linvier al dure trê mês, ma la logjiche in chescj câs no je obligatorie. La seconde reson de sparizion dai presepis e je plui banalone e materiâl: no rindin. E cussì in tancj supermarcjâts talians, cjamâts di ogni strafaniç e goloseç e striament par gafâ il voli e il tacuin dai aventôrs, nol è restât puest par un sbit di cjasute, di pastôr e di piore. Al è sparît ancje il mus e il bo. Forsit a àn protestât i animaliscj e i verts. Cussì, pe solite logjiche di chei che no àn logjiche, la superbuteghe e je fodrade di simbui di Nadâl, ma al mancje chel che al dà significât e fonde a dut.
La reazion e je stade fuarte e diviersificade. Cui al à berlât a la fin de cristianitât; cui al à domandât di mostrâ cu lis ongulis e cui muscui la nestre identitât cristiane. Cui à proponût une rispueste no teologjiche ma concrete: passâsi la vôs e no lâ a comprâ nuie in chês buteghis li. Cussì a imparin! Dant une cjalade ai gjornâi e sintint cualchi vôs dal mont catolic, o soi restât un pêl maraveât e deludût. Parcè che a difindi cun plui convinzion i simbui de nestre identitât cristiane a jerin i teocon, o ateos devots. Che no laran a messe a Nadâl, no fasaran né novenis né confessions né comunions, ma no puedin rinunciâ al simbul dopo di vê rinunciât o rineât la sostance. Ancje in buine part dai fedêi, sore dut tai moviments, si à sintût critichis velegnadis e proposits di svindic. Cemût si fasial a gjavâ il presepi dal supermarket? La domande plui serie, oneste, cristiane, inteligjente e je: cemût si fasial a meti il presepi, simbul di puaretât e di sobrietât e di spiritualitât, in chel lûc di consumisim, di esagjerazion e di materialisim slavrât? O crôt che al sarès stât plui dignitôs protestâ cuant che lu àn metût, parcè che al è plui sacrilic metilu che no gjavâlu. Prime di pratindi serietât di chei altris, tachìn a jessi serios nô, se propit i tignìn al misteri. A la sostance dal misteri plui che a la sô rafigurazion o sfigurazion.


text:
In Friûl-Vignesie Julie e je tante la int che si da di fâ tal volontariât. Cui te culture, cui te glesie, cui pal ambient o, par esempli, te solidarietât internazionâl. Al è chest il câs dal Ce.V.I., Centri di volontariât internazionâl pe Cooperazion dal disvilup. Nassût a Udin tal 1984, al lavore pe solidarietât e par scombati lis injustiziis ator pal mont, dant une man a cui che al à plui dibisugne.
Il Ce.V.I. al lavore cence cjalâ i confins politics, dal Nord al Sud dal mont, in colaborazion cun organisims di ducj i Paîs, metintsi adun cu lis associazions dal puest par condividi obietîfs e par miorâ la cognossince framieç de int.
Il Ce.V.I. – al spieghe Piero Imbriaco, president dal Centri – al fonde lis sôs lidrîs suntun principi: il rispiet dai dirits de persone. «Il Ce.V.I. – al conte Imbriaco – al è nassût tai agns Otante de voie di un grup di cuindis personis di fâ alc di concret pes cuestions de cooperazion e des injustiziis sociâls. In dì di vuê, il Centri al à plui o mancul 40 volontaris atîfs e passe cent socis che a sostegnin la ativitât».
Une rêt di solidarietât «che e je un altri mût di lei il mont», che e podarà cressi di plui ancje in gracie di altris rapuarts di colaborazion – doprant e slargjant i contats cui ents publics –, di studis, e cu lis associazions presints in plusôrs Paîs.
Di fat, i progjets dal Ce.V.I. si davuelzin di ogni bande: in Afriche come in Americhe latine, ma ancje in Italie, dulà che e je une vore fuarte le ativitât di formazion. «Il volontariât tal Ce.V.I. – al zonte Imbriaco – al rapresente ancje la oportunitât pe int di fâ une esperience impuartante».
«In Brasîl, par esempli, e je in vore une convenzion cul Ateneu furlan par dâ la pussibilitât ai students di fâ ativitât di tirocini tai setôrs de economie rurâl e de agrarie».
I progjets a son difarents tra di lôr par logament gjeografic, par grandece, par realtât sociâl e economiche e par teme. «Tai progjets – al dîs Imbriaco – si confrontin problematichis difarentis, propuestis e iniziativis che a saltin fûr de volontât dal Centri e dai ents locâi di inserîsi tes dinamichis locâls par dâ un contribût a miorâ lis condizions di vite».
Decidût di infuartî la sô adesion al model di svilup sostignibil, lavorant in relazion cun diviers interlocutôrs, il Ce.V.I. al ponte in particolâr su la educazion e su la formazion tant che fatôr fondamentâl di cambiament. «O organizìn ancje viaçs di informazion par fâ cognossi di dongje a la int i problemis di tancj Paîs dal mont».
«No sin une organizazion cetant grandonone – al rimarche Imbriaco – ma o lavorìn cun profit e cun sodisfazion di ducj. Al è tant ce fâ.
O sielzìn i progjets cun atenzion – al finìs Imbriaco – e si spindìn par puartâju indevant cu la colaborazion di tante int gjenerose ».
Sonia Sicco
SPECIÂL – Il CeVI, volontariât cence confins............
In Friûl-Vignesie Julie e je tante la int che si da di fâ tal volontariât. Cui te culture, cui te glesie, cui pal ambient o, par esempli, te solidarietât internazionâl. Al è chest il câs dal Ce.V.I., Centri di volontariât internazionâl pe Cooperazion dal disvilup. Nassût a Udin tal 1984, al lavore pe solidarietât e par scombati lis injustiziis ator pal mont, dant une man a cui che al à plui dibisugne.


text:
Ancje la cjandele, in plui che dâ lûs, e devente spieli di vite e di umanitât: plui si consume e plui e met in vore la sô funzion, deventant benefiche e utile. Un biel esempli par nô che o sin utii te misure che o savìn dâ alc di nô, dâ nô stes pal ben di ducj. In chest, ancje la cjandele par pre Antoni e devente parabule e spieli dal Ream di Diu.
pre Roman Michelot
Cui no aial presint une cjandele e la sô utilitât straordenarie? Cumò mancul, che si à dut eletric o eletronic, ma cuant che Crist al à fevelât dai cristians tant che “lûs dal mont” al pensave di sigûr ae cjandele, stant che il soreli al è lui.
La cjandele e je biele a pene comprade, ma e je frede te sô supierbie. E je biele ancje cuant che e je a mieç, che si sta consumant par regalâ lûs e calôr a chei che le cjalin. Ma o disarès che la sô bielece e rive al colm intal ultin, cuant che la sô flame clopadice e je l’ultin regâl di un che al à dât dut. E te sô umiltât (no umiliazion), al somee che e domandi perdon par no podê dâ plui nuie parcè che e à dât dut.
Nissune maravee duncje che e vedi tante significazion tal mont religjôs. E no dome par resons di scûr e di lûs fisics. Parcè che la cjandele e je significante ancje tal materiâl che e je fate. Normalmentri cu la cere des âfs. Inte Bibie lis âfs, insiemi cu lis furmiis, a son il spieli di une vite dute intente a fâ dal ben, a no straçâ il timp, a lavorâ tal grant prât dal mont.
Ma la âf e à ancje une altre virtût, a pet – par esempli – de moscje, che no cor di mancul, ancje se e cor dibant.
Biel che la moscje e va di vite là che e je robe muarte o fraide, no disdegnant nancje il ledan, la âf e va dome là che a son rosis. E se e cjate une plui profumade e biele, no spiete nancje un lamp a bandonâ il mancul pal plui. Un inset une vore positîf. E cu la sô fadie nus da la mîl, segnâl de dolcece e de sostance che al à di vê ogni cristian, anzit ogni om.
Une robute puare tant che la cjandele, che e à iluminade la puaretât dai nestris vecjos e ju à compagnâts fin sul jet di muart e ancje tai lôr biâts funerâi come sacrament de fede te resurezion, e à dutis chestis significazions, une plui biele di chê altre.
No isal just alore dî che il ream di Diu si pues metilu a pâr di une cjandele? ❚
pre Antoni Beline
LIS PARABULIS DI PRE ANTONI. La cjandele............
Ancje la cjandele, in plui che dâ lûs, e devente spieli di vite e di umanitât: plui si consume e plui e met in vore la sô funzion, deventant benefiche e utile. Un biel esempli par nô che o sin utii te misure che o savìn dâ alc di nô, dâ nô stes pal ben di ducj. In chest, ancje la cjandele par pre Antoni e devente parabule e spieli dal Ream di Diu.


text:
Al torne ancje par chest an scolastic 2022/2023 l’apontament cul Premi speciâl ARLeF pai elaborâts in lenghe furlane plui biei, che lis scuelis a podaran presentâ te suaze dal concors “Premia la classe”, promovût di Città Fiera.
In cheste gnove edizion dal premi, lis classis a podaran impiâ la lôr origjinalitât te lenghe furlane cun riferiment al teme “Se jo o fos un sienziât tal gno laboratori o inventarès…”.
La inizitive si indrece a dutis lis classis des scuelis de infanzie e des scuelis primariis dal teritori furlanofon e si divît in dôs categoriis:
- Categorie Scuele de infanzie e scuele primarie – Concors di dissen
Realizazion di un dissen ispirât al teme “Se jo o fos un sienziât tal gno laboratori o inventarès…”. Si pues presentâ lis oparis in forme individuâl (singul student) o coletive (classe). Si à di doprâ la lenghe furlane, daûr de grafie uficiâl, e si invide a doprâ materiâi e tecnichis diferentis par realizâ i dissens. Si premiaran la creativitât, la inventive e l’aspiet linguistic dai elaborâts.
- Categorie Scuele primarie – Composizion di un test
Produzion di un test in lenghe furlane sul teme “Se jo o fos un sienziât tal gno laboratori o inventarès…”, lunc almancul mieç sfuei di protocol (2 pagjinis). Si premiaran la creativitât, la inventive e lis competencis linguistichis (scriture daûr de grafie uficiâl de lenghe furlane).
I elaborâts si varan di consegnâ ai uficis di Città Fiera dentri dai 20 di Fevrâr dal 2023.
La ARLeF e premiarà la miôr produzion di ogni categorie cuntun bon di € 250,00 par comprâ bens utii ae didatiche al insegnament.
Cun di plui, tant che ricognossiment de partecipazion ae iniziative, la Agjenzie e regalarà a dutis lis classis un DVD di carton animâts in lenghe furlane o une publicazion in lenghe furlane.


text:
Il Comun di Codroip, in colaborazion cu la Agjenzie Regjonâl pe Lenghe Furlane (ARLeF), come ogni an al à bandît il concors par assegnâ il Premi Leterari in lenghe furlane “San Simon”, edizion XXXVI, dedicât ae memorie di Agnul Pittana, par un romanç o par une racuelte di contis. Duncje nancje par chest an il concors nol è viert ai fumuts, come che invezit al sucêt al Premi Strega, un dai plui innomenâts premis leteraris talians, che al è za dal secont an che ju amet. L’an passât al fo l’autôr Gipi cun «Una storia», chest an Zerocalcare cun “Dimentica il mio nome”.
Lis oparis, sedi tal câs di un romanç, sedi tal câs di une racuelte di contis, a varan di jessi scritis doprant no mancul di 150.000 caratars, comprendûts i spazis. La scjadince par chest an e je chê dai 30 di Jugn.
L’an passât il vincidôr al è stât Tarcisio Mizzau cul romanç «Speriments di perfezion», libri recensît sul numar stât dal nestri mensîl, chel di Mai, par cure di Zuan Laurin Nardin. Come imprometût vie pe cerimonie di premiazion, il premi Sant Simon no si è fermât cun chê serade, di fat a son tacadis une serie di leturis di tocs dai libris partecipants ae ultime edizion intituladis “Mi ven di reading”. Une buine idee par fâ cognossi sul teritori i nestris autôrs e oparis in lenghe furlane.
La jurie e sarà chê dal 2014, componude di Rosalba Della Pietra, Pierino Donada, Carlo Tolazzi, Walter Tomada e Lorenzo Zanon (tra di lôr al vignarà sielt il President esecutîf), dal Sindic o di un Assessôr che lui al deleghe, e ancje dal segretari, Giorgio De Tina, bibliotecari di Codroip.
Par viodi ben dal regolament o par altris informazions si pues fâ riferiment ae Direzion de Biblioteche civiche Don Gilberto Pressacco di Codroip, o al Sportel pe lenghe furlane, vie 29 di Otubar 3, tel. 0432.908198 o par mail: biblioteca@comune.codroipo.ud.it ❚
Redazion
I lavôrs pal premi leterari Sant Simon a àn di rivâ dentri de fin dal mês. Chest an si pues presentâ un romanç, contis, ma no ancjemò fumuts, come che al sucêt pal Premi Strega............
Il Comun di Codroip, in colaborazion cu la Agjenzie Regjonâl pe Lenghe Furlane (ARLeF), come ogni an al à bandît il concors par assegnâ il Premi Leterari in lenghe furlane “San Simon”, edizion XXXVI, dedicât ae memorie di Agnul Pittana, par un romanç o par une racuelte di contis. Duncje nancje par chest an il concors nol è viert ai fumuts, come che invezit al sucêt al Premi Strega, un dai plui innomenâts premis leteraris talians, che al è za dal secont an che ju amet. L’an passât al fo l’autôr Gipi cun «Una storia», chest an Zerocalcare cun “Dimentica il mio nome”.


text:
De volontât di gambiâ regjon di Midune di Livence o vin bielzà scrit su la Patrie, ma la situazion in chê volte dal articul e jere cetant difarente. Il comitât locâl pal cambiament di regjon al veve dome tantis sperancis e, in zonte a la poie de bande furlane, lis firmis dai citadins (883 tiradis dongje in timp record e ben di plui des 600 che a coventavin par jessi in regule). Firmis che ai 11 di Avrîl di chest an a àn dât cors a une delibare dal Consei comunâl, e a la domande in cjarte bolade par fissâ lis datis dal referendum par passâ dal Venit al Friûl. Ai 22 di Mai la delegazion di Midune (il sindic Vincenzo Berri e l’assessôr Domenico Gerardi) a àn consegnât a Rome la domande referendarie in spiete di un Sì de Cassazion.
Ancje se si tratave dome di une formalitât, parcè che la domande e je dal dut legjitime, il Sì al è rivât e cun lui ancje lis datis definitivis dal referendum che si devualzarà, cun grande sodisfazion dal comitât, ai 30 di Novembar e il Prin di Dicembar che al ven.
A chest pont però, rispiet a la domande di referendum, i numars dal quorum a gambiin e par vinci a coventin il 50% plui un di chei che a àn dirit di vôt e tal stes timp il 50% plui un di citadins (cirche 1450) che a vuelin tornâ in Patrie. Fondamentâi a saran ancje chei 500 vôts di Midunês che cumò a son residents tal forest e che a puedin, in gracie di une grande operazion di informazion puartade indenant di chei dal comitât pal referendum, votâ pal gambiament.
Il grup, vuidât di Marica Fantuz, supuartade ancje di Laura Vendramini, Roberta Pesce, Stefano Zoia, Adriano Padovan e Armando Sartori, al è bielzà in vore cuntune campagne di sensibilizazion e di volantinaç puarte par puarte par pandi lis resons dal Sì a chei che ancjemò a àn risiervis. Resons che a dispiet ancje tal câs di Midune, di une fuarte cjampagne di disinformazion, a son cene altri economichis, ma ancje pratichis (… Midune al cunfine cun Pasian e al è une vore dongje di Pordenon) culturâls e storichis.
Luca Zaia, ministri par lis politichis agricolis, l’an passât cuant che al jere vicepresident de regjon Venit al veve cjapât malementri la iniziative di Midune, tant di rivâ a berlâ di un simpri plui necessari federalisim fiscâl che, simpri secont lui, al risolvarès cheste emoragjie di paîs che a vuelin gambiâ regjon e insiorît dute la regjon. Peraulis che a fasin pensâ, soredut parcè che l’atuâl vicepresident de regjon e compagn di partît di Zaia, al à declarât che lui, par rispiet di une clare volontât popolâr al è dacuardi cul comitât di Midune.
La reazion di Galan al Sì referendari e je stade fuarte e da la dople valence; declarant che par lui nol à nissun sens meti adun intun Consei dai ministris un referendum separatist (… ancje se at dovût) e une riforme dal federalisim fiscâl, al dimostre di no crodi nancje un pôc a lis motivazions di caratar storic-culturâl e di no volê dâ pês a nissune des iniziativis fin cumò promovudis.
I coleghis di partît di Galan, si declarin naturalmentri contraris ai gambiaments di regjon parcè che secont lôr, al significhe acetâ une situazion cence volêle risolvi.
La aministrazion di Midune si è simpri impegnade a secondâ lis iniziativis dai citadins, che par altri si son pronuciâts claremetri; il sindic però al è sietic sul efetîf gambiament di regjon, par vie di une sô declarazion li che al prospete pal ultin trimestre dal an (stes periodi dal referendum) cetancj gambiaments in sens federalist a nivel statâl e di conseguence une gnove prospetive economiche pai siei teritoris.
LA STORIE_ Midune di Livence e ven zontade a la provincie di Trevîs dome intai prins agns dal 800 daspò vê fat part de diocesi di Aquilee e di Udin. Tal 900 e ven tirade dongje di chê di Concuardie-Pordenon e, a nivel di glesie, une part dal teritori di Midun al fâs part ancjemò vuê de parochie di Dazanel in comun di Pasian di Pordenon. Storichementri i rapuarts jenfri Midune e i comuns de sponde furlane a son simpri stâts cetant strets e di grande colaborazion. Midune e je stade par secui un riferiment dai patriarcjis di Aquilee e la jiurisdizion teritoriâl e cjapave dentri un grum di vilaçs che al dì di vuê a son part de provincie di Pordenon e dal mandament di Puart.
In epoche napoleoniche, cuant che a son nassudis lis municipalitâts, a fasevin part di Midune ancje paesuts che cumò a son in comun di Pasian.
LA VITE_ Inte vite de popolazion Midunese il leam al è sclet e unic par vie de gjeografie e di une schirie di problematichis che, viodude la vicinance (… di là dal flum al è Friûl) ur metin dongje; jenfri chescj l’ambient, la viabilitât, la situazion idriche, i problemis cu li plenis de Livence, il disvilup sostegnibil, lis areis industriâls e la logjistiche.
Lis resons de storie e de cuotidianitât a dan resons e borie al comitât (… e a la popolazion) che si sint legjitimât a berlâ e a domandâ il tant suspirât gambiament di regjon.
Sandri Olivetto
TERITORI. Ancje a Midune il referendum par gambiâ regjon............
De volontât di gambiâ regjon di Midune di Livence o vin bielzà scrit su la Patrie, ma la situazion in chê volte dal articul e jere cetant difarente. Il comitât locâl pal cambiament di regjon al veve dome tantis sperancis e, in zonte a la poie de bande furlane, lis firmis dai citadins (883 tiradis dongje in timp record e ben di plui des 600 che a coventavin par jessi in regule). Firmis che ai 11 di Avrîl di chest an a àn dât cors a une delibare dal Consei comunâl, e a la domande in cjarte bolade par fissâ lis datis dal referendum par passâ dal Venit al Friûl. Ai 22 di Mai la delegazion di Midune (il sindic Vincenzo Berri e l’assessôr Domenico Gerardi) a àn consegnât a Rome la domande referendarie in spiete di un Sì de Cassazion.


text:
Il vieli vescul, / ros come un garoful, / al benedìs il tei / uê ch’al è Jugn / plen di cîl e soreli. / Tra zàgos, fun d’incens / e plumis lizeris di frutins / sot lis cjampanis / deventadis matis. / Parentri il vert dai teis / il vieli vescul, / ros come un garoful, / al è plen di cîl / e bonodôr d’incens.
Corpus Domini e je la prime poesie di cheste racuelte, publicade la prime volte intal 1957 par cure di Risultive. Intal 1988 e je stade tornade a editâ di Campanotto, cu la zonte des vot (no siet sicu che al risultarès de tabele a p. 111) lirichis de sezion Stagjon curte, che a jerin vignudis fûr intal 1962 li de Filologjiche.
La prime sezion, Mans vueidis, e je la plui penze, cun cincuante lirichis. Si respire subit un bonodôr di Friûl leint chestis pagjinis. Une tiere là che il cori dai mês e des stagjons al lave indevant dutune cu lis fiestis religjosis (Vinars sant, Pasche, lis Rogazions) e profanis (Sevrut, la sgjarnete dal prin di Mai) e dut al jere vêr, san, vîf: la polente, il lat inte gamele, la plume dal pôl. E ancje i lavôrs a vevin une lôr poesie che, cumò, o vin dismenteade.
Nostalgjie? Sì, nostalgjie, ma no sterpe. Che Brusini al è ben cussient di trop dure che e jere la vite par chei che a scugnivin fâ sant Martin (e il pinsîr al va ae poesie di Galliano Zof) o ben emigrâ (e al ven iniment, naturalmentri, Leo Zanier), o pûr lâ in vuere (e o pensìn a Celso Macôr). No si à duncje la sensazion di un passât di vaî, ma pluitost di riscuvierzilu midiant de poesie e dal poete che al à savût cjatâle dentri tes piçulis robis di in chê volte, in chês imagjins, in chei moments.
La sezion Il timp al cope rosis si organize in tredis cuadruts che a àn ducj par argoment fruts e frutis: che a zuin, che a vain, che a simiotin i grancj. No je rivade sere / che lôr a’ son za’ omps. Velu ancje chi il sens dal timp che al cor vie.
In dut, lis poesiis a son sessanteune. Vot di chestis: A’ van pal mont, Nome il gust di séi pari, Tajât il soreâl, Uri 54, Cjampanis di quaresime, La mari di gnot, La mari foreste, Il cjalzumit a son ‘lis plui bielis poesiis par furlan di chescj ultins agns’ (vâl a dî chei daspò de seconde vuere). Il judizi al è nuie mancul che chel di Pieri Pauli Pasolini, inte prefazion che e fâs plui preseôs il libri (parie cu la postfazion di Andreina Ciceri). Prefazion che no à la ande di circostance, ma che e je un sincîr at critic. Si lu capìs ancje des cinc letaris dal poete di Cjasarse (une a Ciceri e cuatri a Brusini stes) che a completin chest volum. ❚
✒ Laurin Zuan Nardin
SIMPRI BOGNS. Alan Brusini, “Mans vuèidis”, Pasian di Prât, 1988............
Il vieli vescul, / ros come un garoful, / al benedìs il tei / uê ch’al è Jugn / plen di cîl e soreli. / Tra zàgos, fun d’incens / e plumis lizeris di frutins / sot lis cjampanis / deventadis matis. / Parentri il vert dai teis / il vieli vescul, / ros come un garoful, / al è plen di cîl / e bonodôr d’incens.


text:
O stavi pensant a ce scrivi te rubriche, la intenzion e jere chê di tornâ a contâ di Facebook (chi di nô “il Muselibri”), che come che o disevi chê atre volte e je une realtât avonde vivarose, fevelant di marilenghe su la Rêt. Magari alc sui grups e lis pagjinis in lenghe furlane plui curiôs e visitâts, magari alc su cui che a nivel informatîf lu rive a doprâ miôr, magari contant cui che lu dopre miôr a nivel di infomazion. Dute robe un tic di studiâ e di sielzi cuâl proponius: par chei che a son dentri par fâ il pont, par chei che no lu balinin par contâi alc di chel che al sucêt. Ma il Muselibri al è soredut il cori imediât in timp reâl di fats, opinions, segnalazions (Giorgio Jannis sul so “licôf digjitâl” sigûr al cjatarès une definizion plui ponderose). E chel che al è sucedût te prime part di Avrîl mi è vignût fûr di chês pagjinis in maniere clare e fuarte. Al jere chel l’argoment, la robe che e steve sucedint su Facebook e su internet e che si veve di scrivi: la leture continue de Bibie.
Il Muselibri si è jemplât di coments di int che e à partecipât ae leture cun “status” (cussì si clamin lis frasutis che si scrivin) di grande partecipazion. Ve chi dome cualchi esempli:
«No rivi a cjatâ lis peraulis. Come se un atim al fos cence timp».
«O ai let îr di sere un dai tocs plui biei de Bibie, chel che al cjante l’amôr eterni e dongje di me e jere la persone che o ami che e à condividût cun me la leture; o ricuardarai chescj moments par simpri».
«Nô di Ruvigne si stats a 4 e miege di vuè a binore. Bielisime esperience. Mandi»
Cui coments, si cjatavin ancje fotos di int famose e semplice intant che e leieve, e filmâts dai variis servizis gjornalistics su la iniziative. Insumis, ancje il popul dai social network al è stât une spie de grande partecipazion di popul che e à stiçât la iniziative. Curiôs viodi che a àn let ancje amîs che no tu pensavis che a vessin partecipât ancje lôr.
E dentri di chest si olme ancje un altri sintiment: un tic di displasê pe ocasion pierdude di bande di chei che no àn partecipât, magari parcè che no i àn crodût, o parcè no si son iscrits par timp, o no podevin par impegns. Come cui che al sta scrivint.
Dree Venier
FURLANS, DIGJITAIT FURLAN – CABLÂT & CONTENT. Leture continue de Bibie, event di popul: ancje di chel de Rêt............
O stavi pensant a ce scrivi te rubriche, la intenzion e jere chê di tornâ a contâ di Facebook (chi di nô “il Muselibri”), che come che o disevi chê atre volte e je une realtât avonde vivarose, fevelant di marilenghe su la Rêt. Magari alc sui grups e lis pagjinis in lenghe furlane plui curiôs e visitâts, magari alc su cui che a nivel informatîf lu rive a doprâ miôr, magari contant cui che lu dopre miôr a nivel di infomazion. Dute robe un tic di studiâ e di sielzi cuâl proponius: par chei che a son dentri par fâ il pont, par chei che no lu balinin par contâi alc di chel che al sucêt. Ma il Muselibri al è soredut il cori imediât in timp reâl di fats, opinions, segnalazions (Giorgio Jannis sul so “licôf digjitâl” sigûr al cjatarès une definizion plui ponderose). E chel che al è sucedût te prime part di Avrîl mi è vignût fûr di chês pagjinis in maniere clare e fuarte. Al jere chel l’argoment, la robe che e steve sucedint su Facebook e su internet e che si veve di scrivi: la leture continue de Bibie.


text:
Tornant ai pomodoros: un tocut di spali par leâju a la bachetute e il zûc al è fat. Cjalant lis fotos o varês viodût za la disposizion, ma mi somee just specificâ cualchi robute propit a la cemût meti jù li splantis di pomodoros.
Par traplantâlis tal vâs grant si podarès fâlu fin a Jugn e cuntun tic di spazi in plui si podarès meti plui plantutis (une ogni 30 cm) e magari ancje plui filis (a distance di 60 cm une di chê altre).
A pene pastanade la plante, o ai bagnât par ben in maniere di judâle a cjapâ. O vevi pensât di meti ‘ndi dôs par vâs, ma o ai preferît abinâ une di pomodoros e une di basili parcè che al jude a tignî umide la tiere e al ten lontan i pedoi dal pomodoro.
Dopo raclade, e viodût che mi someave avonde in salût, o ai sraridis lis menadis da pît de plante in maniere di dâur plui fuarce a chês altris. In 2 dîs za si viodin lis primis rosutis e un pâr di pomodoruts verts e piçui. Ah, no us ai dit ce cualitât che o ai cjolte: si clame "piccadilly" ("une vore produtîf, rustic e resistent" al è scrit su la etichete): mi àn dit che une plante e fâs sui 8 kg par stagjon... starìn a viodi.


text:
Midiant des Ativitâts in Classe su la Cjarte Europeane (il progjet ECCA – European Charter Classroom Activities), lis scuelis a puedin lavorâ cun ativitâts su la Cjarte Europeane des Lenghis Regjonâls e Minoritariis. Il progjet ECCA al à l’obietîf di disvilupâ ativitâts in classe e di meti adun zovins e insegnants di regjons linguistichis diviersis par mieç di un program di scambis.
Ce fasarìno?
Disvilup des ativitâts in classe
Scambi di students e di insegnants
Tal mês di Fevrâr dal 2019 il Consei di Europe al à disvilupât un strument pes scuelis europeanis par podê lavorâ in maniere plui ative su la Cjarte Europeane des Lenghis Regjonâls o Minoritariis. Intant, chest strument, lis cussì clamadis “Liniis vuide educativis par puartâ la diversitât linguistiche tes classis” al è stât voltât in cetantis lenghis. Noaltris siet partners de “Rêt par Promovi la Diversitâts Linguistiche” (NPLD) o vin inviât il progjet ECCA par disvilupâ ancjemò di plui chest strument in ativitâts in classe plui specifichis pensadis pal ûs tal setôr linguistic. Lis scuelis interessadis a chest materiâl educatîf a puedin discjamâlu culi.
FURLAN ECCA guidelines
Il progjet ECCA al met adun zovins e insegnants di regjons linguistichis diferentis. Cjalant cemût che une lenghe e je tratade intun altri Stât, si pues capî miôr ce che si sint e si pense su la proprie lenghe. Parcè pensistu che i zovins in Friûl e te Val di Fasse a fevelin ancjemò par furlan e par ladin fra di lôr a scuele, invezit che dome par talian? Ce isal che al rint la zoventût catalane e chê rumene in Ongjarie braurose des lôr lenghis? In chest progjet ECCA o metarìn impins un program di scambis in colaborazion cun altris scuelis. Cjatantsi cu la int dal puest a scuele e a cjase intun paîs là che si fevele une lenghe che, tant che la tô, no je la uniche lenghe di chel paîs o di chê regjon, al è pussibil capî miôr ce che une lenghe e pues significâ.
Cualis scuelis partecipino?
News
Risultâts dal progjet ECCA presentâts a Trent
Cu la presince di rapresentants politics diviers e de presidence dal NPLD, i insegnants e i students di regjons linguistichis diferentis a àn presentât i risultâts dal progjet des Ativitâts in classe de Cjarte europeane (European Charter Classroom Activities – ECCA).
Par viodi un video curt (1 minût), viodi
Conference finâl dal progjet ECCA il prin di Otubar
Il prin di Otubar, in provincie di Trent (Italie), si fasarà la conference finâl dal progjet sperimentâl European Charter Classroom Activities (ECCA) – Ativitâts in Classe su la Cjarte Europeane -. In cheste conference i partners ECCA a presentaran i risultâts dal progjet. Cun di plui a fasaran une visite a Luserna, un piçul paîs, dulà che e vîf une des minorancis plui piçulis de Europe, i Cimbris. Tal 2019 il progjet ECCA al à vût une sovenzion dal Network to Promote Linguistic Diversity (NPLD) – Rêt par Promovi la Diversitât Linguistiche -. Magari cussì no, par vie de situazion pandemiche causade dal covid-19, une part des ativitâts e je stade anulade.
Dopo de conference finâl i partners dal progjet ECCA a decidaran se e cemût lâ indevant cuntune prosecuzion dal progjet. Par plui informazions sul progjet e sui partners, cjalait chi: www.thisismylanguage.eu
Join Zoom Meeting
https://us02web.zoom.us/j/81914140161?pwd=cUlTVHM2QUJyMkd1RjJGNDFNT2d3dz09
Meeting ID: 819 1414 0161
Passcode: ECCATrento
A son stadis publicadis lis lezions ECCA pes scuelis de Frisie
Pal progjet ECCA la provincie de Frisie e à svilupât in colaborazion cun Afûk e cun Cedin trê lezions su la Cjarte Europeane des Lenghis Regjonâls o Minoritariis. Lis lezions a stimolaran i students tra i 11 e i 16 agns a pensâ a ce puest che e à la lôr lenghe tal contest european. Lis lezions digjitâls metudis a disposizion pes scuelis secondariis de Frisie a son dutis disponibilis in trê lenghis: frison, olandês e inglês. Par plui informazions, cjalait chi: https://ecca.edufrysk.nl/. Chest mês dutis lis scuelis de provincie de Frisie a ricevaran un poster ECCA cun chestis lenghis metût a disposizion par chestis lezions, par che a sedin stiçadis tal scomençâ lis ativitâts.
I partners dal progjet ECCA che a vedin voie di voltâ o di adatâ al lôr contest lis lezions, il poster o il volantin su la Cjarte, a son preâts di contatâ il referent de provincie de Frisie, y.boersma@fryslan.frl.
Al è stât anulât il program di scambi dal progjet ECCA
Prime di chest Istât i partners dal progjet ECCA a àn decidût di anulâ dal dut il program di scambi scomençât tal 2019. Tant che part dal progjet, i students di diviersis regjons linguistichis a àn partecipât tal 2019 al concors par realizâ un video su la impuartance de lenghe. I vincidôrs di chest concors a son stâts selezionâts par partecipâ a un program di scambi intune di chês altris regjons linguistichis. Par plui informazions, cjalait chi: https://youtu.be/cHpS6UcYbpo. Par vie des consecuencis dal covid-19 il program di scambi al è stât rimandât diviersis voltis. Magari cussì no i organizadôrs ae fin a àn scugnût decidi di anulâ cheste part dal progjet. I students cjapâts dentri a son stâts dut câs premiâts cuntun certificât ECCA e/o cuntun voucher. Daûr dai disvilups dal covid-19 tai agns che a vegnin, al po sei che al sarà fat un gnûf program di scambi par gnûfs students.
ARCHIVE
Visit our ECCA YouTube channel for more new videos
Inzornaments covid-19
Intai ultins trê mês, la plui part dai students e dai insegnants che a partecipin al progjet ECCA no à podût frecuentâ lis scuelis par colpe dal covid-19. Ducj i partecipants a son stâts informâts che par vie dal virus no vin podût lâ indevant cu la atuazion dal lunc program di scambi previodût par cheste Vierte. O vin di pôc decidût, cui colaboradôrs de NPLD coinvolzûts, che o cirarìn di lâ indevant cu la part di scambi al principi dal 2021. Cu la nestre newsletter ECCA, o tignarìn informâts di persone i students e i insegnants sui gnûfs svilups. Chest Istât o varessin gust di rivâ a cognossi un tic miôr ognidun di lôr, implementant cualchi ativitât digjitâl di ECCA, e o sperìn ancje di podê publicâ cualchi risultât su chest sît web.
Striche a fumets Covid-19 intes nestris lenghis
Il famôs artist talian Fabio Vettori al à realizade une striche colorade cu lis misuris di cjapâ par prevignî il covid-19. Diviers colaboradôrs de Rêt pe promozion de diversitât linguistiche (NPLD) a àn voltât il poster cu la striche in diferentis lenghis e dialets. La presidente de NPLD, Sietske Poepjes: “O pensìn che al sedi une vore impuartant che lis informazions su la crisi covid-19 a sedin a disposizion ancje intes nestris lenghis, tant che il furlan, l’ongjarês, il catalan, il ladin e la mê lenghe, il frison. Cheste tipologjie di informazions rilevantis no varès di jessi disponibile dome intes lenghis uficiâls de UE, ma ancje intes lenghis dal nestri cûr.”
Achì o cjatais la striche intes lenghis che a jentrin intal progjet ECCA.
CATALA ENGLISH FRYSK FURLAN LADIN MAGYAR
Panoramiche des ativitâts di ECCA
Ancje se fin cumò no vin podût meti in vore il program di scambi, intal ultin an scolastic a son stadis realizadis diviersis ativitâts di classe. Achì o cjatais cualchi informazion sul program ECCA fin cumò, clicant sui leams.
Striche a fumets Covid-19 intes nestris lenghis
Il progjet ECCA al smire a disvilupâ ativitâts in classe e a svicinâ zovins e insegnants di diviersis regjons linguistichis midiant di un program di scambi. Par cause dal corona-virus pal moment e je stade cancelade la nestre prime part dal program di scambi previodude de Spagne e de Italie pe fin di Març cun destinazion Romanie. I scambis par chei altris students e pai lôr insegnants in diviersis regjons linguistichis a son previodûts pai mês che e vegnin, in Avrîl e in Mai. Ducj i partners dal NPLD cjapâts dentri tal progjet a son in contat cui insegnants, cui students e cui lôr gjenitôrs pai controi sanitaris. Se pussibil, il program ECCA al larà indenant ma dut al dipent dai disvilups dal virus in dute Europe. Se nol sarà pussibil o resonevul puartâ indenant il program ECCA prime di chest Istât, o cirarìn di fâlu intal gnûf an scolastic cui stes students e insegnants selezionâts. Te sperance che une dì o sarìn in stât di passâ i confins cu lis nestris lenghis.
Partecipe al nestri concors e vinç une esperience di scambi!
Vuelistu passâ i confins cu la tô lenghe? Se la tô scuele e partecipe al progjet ECCA e tu tu fevelis furlan, cjame un video curt su YouTube sul teme: “Ce significhie par te la tô lenghe, vuê e tal avignî?” Cui che al produsarà il miôr video YouTube al vinçarà une esperience di scambi! In colaborazion cu la tô scuele, tal 2020 tu podarâs lâ par cualchi zornade in scambi intune altre regjon linguistiche in Europe, dulà che tu sarâs ospitât di une famee che e fevele ongjarês (RO), frison (NL) o catalan (ESP). Partecipe al concors e travierse il confin de regjon cul furlan!
PDFYouTubeFRIU
Incuintri di presentazion ai 15 di Novembar dal 2019 a Bruxelles
Ai 15 di Novembar a Bruxelles si presentarà il progjet ECCA cuntune cunvigne speciâl. A chest prin incuintri a saran presints ducj i partners dal NPLD che a partecipin al progjet, adun cui rapresentants des scuelis che a àn aderît. I relatôrs de cunvigne a saran: Sixto Molina, responsabil dal Segretariât pe Cjarte Europeane des Lenghis Regjonâls e Minoritariis; Fernando Ramallo, de Universitât di Vigo (Galizie/Spagne) e Vicent Climent pal NPLD. Inte cunvigne o esplorarìn cemût lâ indenant cu lis ativitâts in classe che a rivuardin la Cjarte Europeane e i insegnants a saran formâts su chest argoment.
Kickoff ECCA programme 15.11.19
“La lenghe no je dome un mieç di comunicazion, e je part di cui che tu sês. La Cjarte Europeane e da dirits ai zovins des regjons linguistichis, alc che dispès no san nancje di vê. Chest progjet ECCA al vûl sensibilizâ e fâ cognossi miôr la Cjarte Europeane.”
Sabrina Rasom, referente dal progjet ECCA
Provincie di Trento


text:
A è d’unviâr la lune
un cussin inglassât,
sudôrs e suspîrs
e voltâsi e revoltâsi tal jet,
asme e voe di femine ch’a à frêt,
di robâ a la vite ‘ne agrime,
un singlùs, un alc ch’al tegni,
e metisi dongje di une stue
e sintîsi li cjar ch’a serce un’anime,
che jessi a voul altri di sé…
D’unviâr…
Amedeo Giacomini (1939-2006). Fi dal popul, nassût a Vildivâr di famee contadine, al è stât un inteletuâl di largje innomine, in Friûl e fûr vie. Protagonist de leterature furlane, om di culture, docent universitari, impegnât in politiche, studiôs di filologjie, poete e prosatôr, critic leterari. A son di memoreâ lis sôs oparis poetichis in lenghe furlane: Tiare pesante (1976), Vâr (1978), Sfueis (1981), Lune e sclesis (1986) Presumût unviâr (1987), Tal grin di Saturni (1990), In âgris rimis (1994) e Tango (1997).
par cure di Laurin Zuan Nardin
LA POESIE. Fevrâr............
A è d’unviâr la lune


text:
In Europe il 2017 al va daûr dal 2016, tal ben e tal mâl.
In tiermins negatîfs no si pues fâ di mancul di marcâ la continuitât di ciertis tendencis nazionalistichis e xenofobis e chê dal imobilisim des istituzions de Union europeane (UE), che a somein impantanadis te lôr usance intergovernative e economiciste, cul risultât dal mantigniment dal ‘status quo’ e duncje de crisi politiche e ideâl là che si cjate za di masse timp il procès di integrazion continentâl.
Propit in cheste suaze al è spazi ancje pes iniziativis puartadis indenant dal guvier e de diplomazie dal Ream di Spagne cuintri des azions metudis adun de bande dal guvier catalan cun chê di creâ consens a pro dal percors di autodeterminazion de Catalogne. Che al sedi un incuintri uficiâl promovût di Barcelone – tant che chel a Bruxelles dai 25 di Zenâr – o ben une iniziative autonome tant che chê dal Parlament de Danimarcje, che ai 17 di Zenâr al à votât une mozion a pro dal «dirit a decidi» dai catalans, ancje chest an a van indenant lis intromissions di Madrid.
Par fortune, ancje daûr de ereditât dal an passât, si rive a vualmâ ancje une prospetive miôr.
Al è il câs de gnove cjolte di posizion dal Parlament european (PE) in cont dai dirits di fonde te UE, che si à vude cu la risoluzion fate buine ai 13 di Dicembar stâts cun 456 vôts a pro, 138 cuintri e 104 astignûts.
Il PE al à pontât la sô atenzion in particolâr sui dirits dai fruts, su lis politichis tal cjamp des migrazions e sui dirits des minorancis, e al à denunciât la incressite continue dal nivel di asse cuintri dai migrants, saborât di partîts politics, di mieçs di comunicazion e fintremai di tantis istituzions.
Par ce che al tocje lis minorancis, te risoluzion e je la indicazion a fissâ standards minims di tutele in ducj i stâts de Union, a infuartî lis azions par promovi l’ûs e l’insegnament des lenghis minorizadis, a sburtâ la avualiance des lenghis in ducj i cjamps e a eliminâ i pidiments che in dì di vuê no lu permetin.
E je ancje une solecitazion pai stâts membris che no lu àn fat par che a ratifichin la Cjarte des lenghis regjonâls o minoritariis e la Convenzion cuadri pe protezion des minorancis nazionâls.
Cun di plui si palese une cierte preocupazion viers des politichis di riorganizazion aministrative inviadis in diviers stâts, che si domande che no vedin efiets negatîfs su lis comunitâts di minorance.
Chê stesse sensibilitât dal PE e je stade pandude de bande di une rapresentance cualificade de societât civîl europeane. Cun di fat, ai 17 di Dicembar, tal Paîs Basc, a Donostia/San Sebastian al è stât presentât il Protocol par garantî i dirits linguistics, un document che al fâs indenant rivendicazions e propuestis operativis, come che si lei intal articul a çampe. Il test si pues leilu li dal sît www.protokoloa.eus. Il dut al è a disposizion des istituzions continentâls, statâls e regjonâls par che a disvilupin politichis linguistichis di sest. Il Protocol al è stât metût adun de bande di une schirie di entitâts espression di diviersis comunitâts de Europe, cul coordenament de organizazion basche Kontseilua. Un contribût ae sô elaborazion al è rivât ancje de bande dai furlans e dai slovens di chenti, viôt simpri l’articul achì in bande. ❚
Marco Stolfo
FRIÛL EUROPE. Dirits linguistics, la societât civîl e il PE a son in cunvigne su la lôr impuartance............
In Europe il 2017 al va daûr dal 2016, tal ben e tal mâl.


text:
REM SPICEMEI
I sfueis dal censiment
ju à mandâts indaûr.
Ancjemò une volte.
La Storie di Rem Spicemei,
di Visepente
---------------
IN BLANC
PAI DIRITS VIOLÂTS
di Oscar Puntel
dal Setemanâl “La Vita Cattolica”
il 12 di Zenâr dal 2012
“Jo o domandi dome il rispiet dai miei dirits – al conte Spicemei -; la pussibilitât di compilâ i modei te mê lenghe”. Stesse robe e jere sucedude dîs agns za fa. Stesse rispueste in blanc di Spicemei
Al è tornât a imbustâ dut. Cence compilâ une rie. E al à mandât dut indaûr in municipi, al so sindic Roberto Micelli. Il pachetut di sfueis dal Censiment 2011, Rem Spicemei, 75 agns, pensionât di Visepente di Basilian, no lu à volût compilâ: “Mi displâs - al à scrit te letare che e compagnave lis domandis dal Istat -. Stant che chest Stât, intes sôs diviersis articolazions burocratichis, nol rispiete la mê, la nestre identitât linguistiche, e, duncje, no mi rispiete nancje me, mi oblee ancje cheste volte, tant che la volte stade, a no cjapâ part al Censiment, che ancje jo, come che al varà capît, i varès tignût”. In sumis, no je une version in marilenghe dal cuestionari? Alore nie. No varan lis sôs informazions. Spicemei nol fasarà part de tant nomemade “fotografie de Italie” ai 9 di Otubar dal 2011”.
“Jo o domandi dome il rispiet dai miei dirits – al dîs Spicemei -. La pussibilitât di compilâ i modei te mê lenghe”. Par dute rispueste, l’om si è viodude rivâ cjase la zovine che e à l’incaric di judâ a furnî informazions su la compilazion, che i à domandât se al veve cambiât intenzion. Cence sucès.
“Cuant che o ai vût, par pueste, dut chel pac di cjarte che a usin a mandâ cuant che al ven fat un Censiment, mi soi metût subite a gjavâlis de buste, sperançôs di viodilis finalmentrei scritis ancje inte mê e nestre lenghe, ma la mê sperance si è mudade in delusion cuant che passant chês cjartis o ai cirût dibant di cjatâ alc che al fos stât scrit inte mê lenghe mari, chê furlane, cundut che ancje il dirit al è de mê bande”, al à scrit Spicemei al so prin citadin, par spiegâ lis sôs resons.
E po al à ricuardât lis lêçs: l’articul 6 de Costituzion de Republiche Taliane e la leç 482/99 dal Parlament dal Stât midiesim e lis lêçs de Region Friûl – VG. “Cence dî che, prin di dut, si trate ancje di un dirit naturâl, di une ereditât cjapade sù de storie”, al precise.
La vicende e jere sucedute, compagne, ancje dîs agns za fa. Simpri stesse rispueste in blanc di Spicemei. Ma cheste volte, al veve decidût di mandâsi indevant, par meti in vuaite e cu la buine intenzion di no fâ falâ la aministrazion. Doi agns za fa al veve cjapât cjarte e pene in man. “Cjâr sindic, subit al rive il Censiment, che al viodi di proviodi: O vuei jessi interpelât midiant de mê lenghe”.
“Si viôt che magari cussì no, l’impegn che o vevi domandât al gno sindic par che si movès par otignîmi no un plasê, ma juste chel che al è un gno dirit, nol è rivât a bon fin. Pazience, o sai che lui, siôr sindic, al seguitarà a dâsi di fâ par che o vedi di podê lâ miôr par une altre volte. In chê volte ancje jo o podarai rispuindi a lis cuestions che si domandin in chês cjartis e, duncje, gjoldi dai miei dirits”, al scrîf Spicemei te letare che e compagnave il fassicul dal Censiment.
Nissune rispueste dal palaç di Basilian. “Il sindic no mi à dit nuie, no mi à rispuindût, si ben sul plan dai rapuarts personâi o ai vût a ce fâ cun lui in diviersis ocasions. La uniche rispueste de burocrazie? Dome un secont tentatîf de zovenute dal Censiment.
-----------------
Il grassetto e i colori sono della redazione del Blog


text:
No stìn a spietâ indicazions dal alt: e je la ocasion par un progjet educatîf gnûf
Dopo des diviersis ipotesis e dai dubis su lis modalitâts par inviâ il prossim an scolastic, des posizions cjapadis di docents, gjenitôrs e students, si cjatìn di front a di un svolt: par une scuele vere, reâl – cuntune didatiche in presince – si varà di rispietâ lis cautelis necessaris, prin di dut il distanziament fra lis personis. Passade la ribelion ae idee di inscjaipulâ i students in struturis di plexiglas, e reste la necessitât di pensâ a une riduzion dal numar dai arlêfs di ogni classe o di cjatâ locâi plui grancj di chei cumò a disposizion. No pensi che al sedi il câs di spietâ dal ministeri – che nol mostre masse snait – indicazions pratichis par tacâ in sigurece il prossim an di scuele. Nol è plui timp di tontonâ e di rimbecâsi, e e je la urgjence di fâ une propueste/progjet di presentâ noaltris al ministeri, domandant in maniere ferme lis risorsis e l’organic che al covente pe atuazion, e evidenziant motivazions e finalitâts. Di furlans, no vin di fermâsi a spietâ jutoris dal alt, ma o vin di tornâ a chel pragmatisim, a chel sproc che nus à simpri caraterizâts tal frontâ lis dificoltâts de vite, o ben ravaiâ lis maniis e dâi sot!
◆ A meti dongje chest progjet, al à di jessi un grup di lavôr cu lis diviersis competencis de scuele, dai varis ents e istituzions, dal mont economic, imprenditoriâl e des professions. Cheste e sarès la ocasion par elaborâ un model “Scuele Friûl” e di inviâlu par rindi di fat regjonâl chê competence che tancj a sperin di vê ancje di dirit.
◆ Bisugne cjalâ indenant rispiet al dibatit su “didatiche a distance” o “in presince”: al è il moment di rifleti su dut il model educatîf di adotâ. E par sielzilu, no si pues fâ di mancul di pensâ a cuâl model di citadin che si vûl rivâ inte azion educative di formazion, a cuâi obietîfs, e cualis competencis che si vûl promovi. E par che al sedi un “model furlan”, al à di nassi cul contribût di ducj: ae scuele e ai tecnics de educazion, il compit di individuâ cemût realizâlu ben e in curt.
◆ Ancje jo o crôt che, in moments dificii tant che chei di cumò, al coventi “pensâ al impussibil”, come che al dîs Alessandro Baricco. E pe scuele e pal so avignî, chest al vûl dî – prin di dut – saltâ fûr de logjiche dal “no si pues”, “nol è previodût”, o dal “si à simpri fat cussì”, “no sin preparâts”! Cun di plui, ancje tignint in considerazion lis dibisugnis dai diviers puartadôrs di interès, si à di tignî cont prin di dut des esigjencis dai fruts e dai fantats, e de lôr cressite inteletuâl, emotive, sociâl… Al è compit de scuele insegnâ a vivi inte contemporaneitât. La societât e je in evoluzion e la scuele e à di lâ pâr a pâr cui timps, cence lassâ dut câs in bande lis componentis fondamentâls de educazion di ogni timp.
◆ Se si domandìn cuâl model di citadin che o varìn di lâ a formâ, la lezion dal corona virus nus jude a figurâsi simpri di plui un citadin che al à di deventâ protagonist de tutele e dal disvilup de sô comunitât, che al à di cognossi e di interpretâ i siei valôrs, e di cressi tant che persone colaborative, rispietose di chei altris, dal ambient, de nature, dai siei ritmis e dai siei ecuilibris.
◆ Ce percors podìno imagjinâ, cun ce imprescj, cun ce contignûts e in ce timps, par rivâ adore a formâ un citadin di cheste fate?
◆ Rifletìn: a) lis competencis misuradis des provis INVALSI – che a condizionin une vore in dì di vuê la ativitât didatiche – sono lis plui impuartantis tal disvilup integrâl e armonic de persone? Sono plui impuartantis des competencis afetivis e relazionâls o de creativitât, o dal spirt e de capacitât colaborative o de autonomie?
b) La distribuzion atuâl de rêt scolastiche, ise adate a ridusi lis diferencis fra i citadins de varis zonis o di areis sociâls diferentis de nestre tiere, promovint in ognidun il disvilup dai lôr talents? O ise plui funzionâl a fâ vignî fûr lis ecelencis dome di cualchidun di lôr? Par esempli, lis scuelis de infanzie, lis elementârs e lis mediis a son presidis di socializazion, di agregazion e di acuisizion dal sens di apartignince a une comunitât, recuisîts impuartants pal disvilup armonic de personalitât. Par sigurâ chest presidi, no si pues escludi il ricors aes pluriclassis, passant parsore di vecjos tabù, in considerazion dal fat che i risultâts vignûts fûr tes realtâts là che a son ativadis a fasin pensâ che a puedin costituî la gnove frontiere de didatiche.
c) Covential sburtâ a iscrivisi tai istitûts plui grancj dai cjâf lûcs dulà che intes variis ativitâts e prevâl une competitivitât alte? O – demitizant il prejudizi su lis oportunitâts formativis plui gruessis des scuelis grandis – no si puedial fâ in maniere che i students a tornin a inviâsi viers scuelis dimensionadis in maniere plui juste e funzionâls tes zonis là che a son a stâ – là che si cjate cun plui facilitât un clime di colaborazion – cuntune interazion tra scuele e teritori che e insiori ducj i doi? Lis nestris a son dutis “scuelis di ecelence”!
◆ Lis pre cundizions par rispuindi a chestis domandis in maniere apropriade a somein utopiis:
– il superament dal eficientisim e de ricercje di ridusi i percors formatîfs;
– l’abandon de tarlupule de “scuele aziende”, valutade su la cuantitât di competencis funzionâls al sisteme che i arlêfs a cjapin sù dispès inscuelâts di pueste:
– disponibilitât ae adozion di une didatiche ative che e ridusi la competitivitât ma che e promovi lis competencis cooperativis che a fasin cressi la culture de interdipendence; promovi il passaç di une “motivazion che e ven di difûr” (fondade sui vôts, su la aprovazion dai parincj e de societât…), ae “motivazion che e ven di dentri” (fondade su la cussience – di bande dal student – dal valôr de preparazion, de cognossince, e v.i.).
◆ Orientâsi suntun model di cheste fate, cuntune scuele plui sparniçade sul teritori, al judarès a cjatâ plui spazis, recuperant struturis dismetudis o pôc dopradis par vie dal calâ des nassitis, in part cul adatament di chês di altris ents o privâts (oratoris, palestris, spazis espositîfs…). In cheste maniere, si gjavarès pression sui istitûts des citâts e si larès a ridusi il probleme dai traspuarts, lis spesis e i timps par rivâ a destinazion.
◆ Sigûr e covente la disponibilitât di ducj, parcè che te scuele e cu la scuele si va a dissegnâ l’avignî de societât. Par chest, ducj a àn di sintîsi in dovê di concori a meti in pîts, tal rispiet dai rûi e des competencis di ognidun, un model gnûf che nol è dome pussibil, ma che al è ancje necessari. ❚


text:
Cormons: la roche su la mont Quarine
Home Trois Troi Furlan Tierce tape Cormons Foto 4
Cormons - Castelmonte
Località attraversate
Al somee che une prime fortificazion si cjatàs su la mont Quarine, dulà che si à colocât il cjistiel origjinari di Cormons fin de Preistorie e che al deventà dopo centri celtic e duncje castrum roman. Tor dal secul X, in bande dal cjistiel origjinari a ‘nd è nassût un altri e, da pît de mont, si à ampliât la vile, contindude par tant timp tra i patriarcjis e i conts di Gurize.
Intal secul XII cheste e je stade fortificade cun dôs centis murariis, che di chês si cjate vuê cualchi rest; intal 1497 al è passât ae Cjase di Austrie e, intal 1511, al è stât concuistât des trupis venezianis che a àn distrut il cjistiel e dopo a àn scomençât la ricostruzion de roche, che di chê a restin rescj tâi di permeti di ricognossi la sô antighe forme circolâr.
In prin plan la glesie de mont Quarine.
Steme comunâl
di Cormons
Cormons - Castelmonte
Località attraversate
Steme comunâl
di Cormons
Cjamin tape daûr tape
- Preambul: Ìsule Barbana - Aquilee
- 1. Aquilee - Dael
- 2. Dael - Cormons
- 3. Cormons - Madone di Mont
- 4. Madone di Mont - Masaruelis
- 5. Masaruelis - Monmaiôr
- 6. Monmaiôr - Ripâr A.N.A.
- 6bis. Var. Montemaggiore - Val Torre
- 7. Ripâr A.N.A. - Prât di Resie
- 8. Prât di Resie - Dogne
- 9. Dogne - Valbrune
- 10. Valbrune - Mont Lussari


text:
#14 – Radio Prypiat Prypiat, ai 26 di Avrîl dal 1986. 01:23’58” ore dai Urâi, scûr patoc. Eros Ramazzotti mi è simpri plasût tant, cun chê sensibilitât, cun chê vosute ciulante. Ma viôt tu se ta un moment cussì e veve di vignîmi sù propit la sô ultime cjançon. “E ci seiii, adesso tuuu, a dare un senso ai giorni [...]
Categorie: Gjenar politic
#10 – Spietant il lusôr Al mancje pôc al cricâ dal dì ma, in tal cjistiel di Strassolt, a si è dibatût fin a pôc prime e, a la fin, ducj si son sdrumâts par il sun e pe strache. Istès, suntune tor dal mûr orientâl, al è ancjemò un dai ospits che a nol rive a lâ a durmî. [...]
Une sere di Avost, a San Nicolás, une altre volte il mostri al è li ator. Di prin, la tiere e je diventât rosse, daspò al à tirât sù i siei braçs fumui e il dì si à mudât in gnot. I nemâi a son lâts vie, o ben a son muarts infogâts. I arbui e i sterps a son [...]
#02 – Il savon di Arturo Mi clami Arturo e o fâs l’inventôr. Sissignôr: inventore. La prime invenzion le ai vendude tancj agns indaûr al Comun di Mortean, un imprest par lis mierdis dai cjans, che al spant un prodot ecologjic in maniere che no si tachin sot des scarpis. Cualchi timp daspò, cu lis machinis che a corevin [...]
A si jere rivâts al 1962 cun le sô crisi che e stave par puartâ il mont ae ultime vuere de sô storie. Intant che, a Cuba, i americans a jerin aes stretis cui rus, sul Canadà a si pandevin lis incursions dai bombardîrs sovietics. Clark e il so sorestan a seguivin lis operazions in te sale dal comant de [...]
Tornât in Canadà, Clark al podeve viodi di persone il faliment de sô mission. “I americans a vuelin jessi sigûrs che dal CF-105 a nol restedi nancje un bulon!” i fâs il so sorestant, intant che, denant di lôr, i prototips dal avion a vegnin dismantelâts. “I progjets?” “Dut secont i ordins.” i rispuint Clark ancjemò stiçât par come che [...]
#23 – I partîts e i restâts Achì e veve di jessi une storie come tantis. Une storie di un paisut scuindût intune piçule valade e tant amât: di chei che cuant che si è fruts a somein dut il mont, e cuant che si à viodût il mont a somein une robe piçule e di pôc. Une storie [...]
#09 – Apis Mellifera Massachusetts, 2026 “CNN Health welcomes you to this worldwide TV link from the Massachusetts Institute of Technology to experience these epochal moment for planet Earth”. La reporter de CNN e vierç cussì il colegament in mondovision e dret a tachin a sudâmi lis mans dentri des manecis. Beeth e je cuiete, cussì le vin clamade cuntun zûc di [...]
#20 – Balute blu Son passâts aromai trê agns. 1095 dîs. O sin rivâts chi il prin dal an dal 2053. Nûf mês di viaç come che al veve dit il paron merecan. E cun chê prevision perfete, “anno nuovo vita nuova” a disevin ducj i telegjornâi, nus pareve che dut di li indevant al ves vût di lâ vie [...]
#18 – Cence, masse Catine si spiele tal pantan dulà che prime al jere il piçul lât e, clâr, no viôt la sô muse ma dome une concavitât maron. Ator, jerbe zale: ce che al reste dal prât sflandorôs di prime. Il cîl al è turchin cence misericordie, nol è nancje un nûl. Nol plovarà nancje vuê. Tanvir al fâs [...]
Al jere restât cence fuarcis, la plui impuartante mission dai servizis segrets dal Canadà e stave par jessi completade, ma e podeve ancjemò finî te maniere plui brute, sul confin di Gurize. Clark al jere l’agjent incaricat di recuperâ i progjets dal CF-105 ARROW, robâts dai rus, la mission e jere dute interne al Directorate of Security and Intelligence, cence [...]
#17 – La strade Cheste conte no sarès mai stade scrite se Mineto Bertòs nol fos rivât a matine cuntune cjadene ta man. Cun dute probabilitât, no sarès mai stade scrite nancje se Ulrico Bertòs, impresari edîl di une cierte impuartance, nol ves puartade la pacare dongje de cjase. Ma di sigure, cheste conte no sarès mai stade scrite se [...]


text:
Chest an al è il radun numar 30: trente agns di Biker fest international, un dai plui impuartants e innomenâts in Italie e tal rest de Europe. Si fasarà a Lignan dai 19 ai 22 di Mai. L’event si davuelzarà in trê ponts de citât: Terrazza a mare, stadi Teghil, zone dal Luna Park. Fra lis robis di segnalâ: la spetacolâr parada di motos, dilunc lis stradis di Lignan, il sabide sere, cun partence aes 7 di sere dal Luna Park. Li dal stadi, a saran presintis lis plui impuartantis cjasis motociclistichis cun dimostrazions e provis dai gnûfs mieçs. La Harley Davidson e varà un so camion, cun ducj i modei in prove sore nuie. E po: i mototours curâts e proponûts de organizazion par fâ cognossi lis bielecis dal Friûl-VJ; e il XXI US Car reunion, incuintri storic par machinis americanis. Par ultin, une ale di santitât cu la Christian Motorcyclists Associazion: motârs che a distribuiran la Biker Bible. E domenie a organizaran la Biker blessing, benedizion par cui che si metarà in viaç par tornâ a cjase. ❚
(Os.Pun.)
Il radun a ‘nt fâs trente............
Chest an al è il radun numar 30: trente agns di Biker fest international, un dai plui impuartants e innomenâts in Italie e tal rest de Europe. Si fasarà a Lignan dai 19 ai 22 di Mai. L’event si davuelzarà in trê ponts de citât: Terrazza a mare, stadi Teghil, zone dal Luna Park. Fra lis robis di segnalâ: la spetacolâr parada di motos, dilunc lis stradis di Lignan, il sabide sere, cun partence aes 7 di sere dal Luna Park. Li dal stadi, a saran presintis lis plui impuartantis cjasis motociclistichis cun dimostrazions e provis dai gnûfs mieçs. La Harley Davidson e varà un so camion, cun ducj i modei in prove sore nuie. E po: i mototours curâts e proponûts de organizazion par fâ cognossi lis bielecis dal Friûl-VJ; e il XXI US Car reunion, incuintri storic par machinis americanis. Par ultin, une ale di santitât cu la Christian Motorcyclists Associazion: motârs che a distribuiran la Biker Bible. E domenie a organizaran la Biker blessing, benedizion par cui che si metarà in viaç par tornâ a cjase. ❚


text:
Finalmentri alc di diferent in citât
Inseguiment dai Cc cun scuintri in Viâl Triest. I citadins: “Finalmentri alc di diferent in citât”, i residents dai altris cuartîrs a domandin al comun di replicâ ator la serade.
Sui gjornâi si continue a lei su la vicende Kennedy e al Gervasutta e finarà c'a scugnaran continuâ a tignîlu dentri parcé i sivilaran masse lis orelis.
Presidi di proteste in Zardin Grant. “No podìn plui dai citadins blancs che nus tegnin peâts ae cjadene e nus gjavin ancje il dirit di lâ in bagn!”, al declare il puartevôs Fido rivuart a l'abatiment dai arbui.


text:
Daspò la decision de Cjase di Cure Citât di Udin di recedi dal contrat di afit pe gjestion des Termis di Darte, a partî de metât di Zenâr e je la PromoTurismo FVG che e à cjapât in comodât il stabiliment termâl de Cjargne. Cussì al à volût il Comun di Darte, paron de struture, cu la volontât di mantignî in ativitât il lûc di cure e di benstâ, in mût di garantî che e resti vivarose la ufierte turistiche cjargnele inte stagjon invernâl.
la gnove gjestion e durarà fin ai 31 di Març e il supuart operatîf al è stât afidât al Consorzi Carnia Welcome, che il so president Massimo Peresson al è fradi dal sindic di Darte, Marlino. Intant, la aministrazion comunâl e je daûr a inmaneâ il bant di gare pal afidament de struture a un gnûf gjestôr.
Come che al veve evidenziât l’assessôr al turisim e aes ativitâts produtivis Sergio Bolzonello, in ocasion di un incuintri ae fin di Dicembar cul sindic di Darte, il diretôr gjenerâl di PromoTurismo FVG Marco Tullio Petrangelo e cul ufici di gabinet de Regjon: «la fuarte volontât di garantî la continuitât dai servizis, e à l’obietîf di valorizâ invistiments impuartants di potenziament dal implant, realizâts fin cumò de bande de aministrazion regjonâl e comunâl.»
une atenzion speciâl e je stade dedicade ancje ae tematiche dal sparagn energjetic, parcè che lis Termis di Darte a àn coscj di spese pardabon alts e duncje l’acuardi fat cu la Secab (Societât Eletriche Cooperative de Alte Bût), par doprâ il calôr prodot de vicine centraline a biomasse, al podarès risultâ une rispueste significative aes grandis spesis di mantigniment.
In chest Invier, fin cumò ben pôc sblancjât di nêf, lis Termis di Darte a restaran duncje viertis, cun oraris che a van: dal lunis al vinars des 14.00 aes 20.00, sabide e domenie des 10.00 aes 20.00. A son garantîts i servizis: zone pissinis, estetiche e benstâ. Cussì almancul fin ai 31 di Març. (Par informazions: www.termearta.org; e-mail: info@termearta.org, tel: 0433.929320). ❚
✒ Alessio Screm
Termis di Darte: gnove gjestion par un gnûf rilanç............
Daspò la decision de Cjase di Cure Citât di Udin di recedi dal contrat di afit pe gjestion des Termis di Darte, a partî de metât di Zenâr e je la PromoTurismo FVG che e à cjapât in comodât il stabiliment termâl de Cjargne. Cussì al à volût il Comun di Darte, paron de struture, cu la volontât di mantignî in ativitât il lûc di cure e di benstâ, in mût di garantî che e resti vivarose la ufierte turistiche cjargnele inte stagjon invernâl.


text:
6,00 € 4,00 €
… E ALTRIS ZÛCS ENIGMISTICS
a cura di / par cure di ALESSANDRA KERSEVAN e GIULIANO VELLISCIG
Un imprest didatic par imparà zuiant. Il prin numar al è pai fruts, il secont pai frutats de scuole medie, ma ancje gjoldibii e plasevui pai grants. Il tierç numar par ducj.
Imparare giocando. Il primo numero è dedicato alle scuole elementari, il secondo ai ragazzi delle medie. Entrambi sono piacevoli e divertenti anche per i grandi. Il terzo numero è per tutti.
E à colaborât: Francesca Gregoricchio
Dissens pai zûcs di Francesca Gregoricchio e Paola D’Elia
Dissen de cuvierte e impagjinazion: Paola D’Elia
Revision pe grafie uficiâl: Elena Pecile (Sportel pe lenghe furlane dal Comun di Tavagnà) e Donato Toffoli
Esaurito
Il progjet di cheste publicazion, tacât cu la edizion pai fruts des scuelis primariis e po dopo des mediis, si siere cun chest librut indreçât ai grancj, che al met adun simpri la lenghe furlane e il zûc.
Un Mandi di cûr
Recensioni
Ancora non ci sono recensioni.
Ti potrebbe interessare…
-
6,00 €4,00 €
… E ALTRIS ZÛCS ENIGMISTICS a cura di ALESSANDRA KERSEVAN Un imprest didatic par imparà zuiant. Il prin numar al è pai fruts, il…
-
14,00 €
di CARLO TOLAZZI Savê che No dome modon e je une frase che si pues lei cul istès significât sei tacant di çampe sei…
-
6,00 €4,00 €
… E ALTRIS ZÛCS ENIGMISTICS a cura di ALESSANDRA KERSEVAN Un imprest didatic par imparà zuiant. Il prin numar al è pai fruts, il…
Prodotti correlati
-
13,00 €
di RUDYARD KIPLING Traduzioni e illustrazioni / Traduzions e ilustrazions: FRANCESCA GREGORICCHIO Opare uniche tal so gjenar: lis plui bielis storiis di Kipling sui animâi…
-
8,00 €
di FRANCESCA GREGORICCHIO Crodêso che une frute cui zenoi scussâts parcè che i plâs zuiâ no dome cu lis pipinis e sedi une frute…
-
13,00 €
di CRISTINA NOACCO Un voyage fait de paroles, de photographies et de dessins grâce à l’image-guide d’un arbre, pour découvrir un paysage physique et…
-
12,00 €
di STIEFIN MORAT Al è sucedût alc di brut a Udin e tal Friûl dal avignî. Une vore brut. No dal gjenar di chel…
-
12,00 €
INTE BASSE FURLANE CU LIS VICENDIS DAI MULINÂRS DI MUÇANE di CRISTIAN SEDRAN Cheste e je la storie di trê gjenerazions di mulinârs dal…
-
12,00 €8,00 €
di LUCA DE CLARA Giona è un archetipo: è il prescelto che fugge; è il destinato (ma non siamo tutti in fondo destinati a…
-
8,00 €
di FRANCESCA GREGORICCHIO Dino al à doi fradis e une sûr, un nono e une none, dodis gjats e une cjice. Ma al à…
-
12,00 €10,00 €
di RAFFAELE SERAFINI Lis storiis di Raffaele Serafini a van indenant e indaûr intal timp dilunc di un troi che nus permet di butâ…
-
15,00 €
STORIIS DI FÛC E DI FUM / STORIE DI FUOCO E DI FUMO di CRISTINA NOACCO Lizeris, ferbintis, dramatichis, zentîls. Lis conte la vôs…
-
8,00 €
di FRANCESCA GREGORICCHIO Loreta e à une famee che e pararès un pôc strambe. Ma ce isal di stramp tal vê une mari che…


text:
Risultati ricerca
Elementi trovati: 52
Monografia a stampa
Udine : Società filologica friulana, [1976?]
Estratto dal numero unico: Palme / [a cura di Luigi Ciceri]. - [Udin] : Societât filologjiche furlane, stampa 1976
Titolo analitico
In: Cultura in Friuli 3. : settimana della cultura friulana = setemane de culture furlane : 5-16 maggio 2016, Udine, Società Filologica Friulana, 2017, p. [651]-668
Titolo analitico
In: Bollettino della Società filologica friulana Ce fastu?, a. 14(1938), n. 4
Monografia a stampa
Udine : Società filologica friulana, 1983
Estratto dal numero unico: Udin / a cure di Gian Carlo Menis. - [Udin] : Societât filologjche furlane, [1983?]
Titolo analitico
In: Ce fastu?, a.78(2002), 1
Monografia a stampa
Udine : Il Paesano, 2001
Monografia a stampa
Atimis e i soi cjscjei : fra nature, archeologje, storie, lejende e culture = Attimis e i suoi castelli : fra ambiente, archeologia, storia, leggenda e cultura / Romano Binutti
Attimis : Comune, stampa 1998
Con dedica manoscritta dell'autore. - Sul front.: Furlan-Talian = Friulano-Italiano


text:
Lis conferencis regjonâls resintis su furlan e sloven a son stadis la ocasion par vê indiment la impuartance di chestis lenghis e la lôr centralitât pe difese e pe ricualificazion de autonomie dal Friûl – VJ, za di timp sot atac. Che lis declarazions fatis in chest sens di esponents di prin plan de aministrazion regjonâl di cumò a fossin lontanis in ogni câs dai fats al someave za palês chê volte, ma la leç finanziarie regjonâl pal 2013 e sclarìs ancjemò miôr la distance tra peraulis e fats. La leture dai belançs regjonâi, par tant che e puedi jessi aride e dificoltose par chei che no son pratics de materie, e ufrìs di fat il cuadri esat dal valôr che la Zonte vuidade di Renzo Tondo e assegne aes lenghis propriis dal Friûl – VJ.
***
Risorsis pe comunitât linguistiche furlane
Par ce che al tocje la lenghe furlane, l’invistiment plui consistent presint intal belanç di prevision pal 2013 si riferìs ai 950 mil euros pal ûs curicolâr de lenghe proprie dal Friûl intes scuelis e al presente une riduzion di 50 mil euros a pet des risorsis stanziadis pal 2012.
Ben altre entitât a àn invezit i fonts pal furlan gjestîts dal assessôr Elio De Anna. A vegnin anuladis di fat lis risorsis pai programs radiotelevisîfs in lenghe furlane (-150 mil euros) e chês pes ativitâts dedicadis a cheste lenghe de biblioteche Joppi (-30 mil), intant che riduzions pesantis a interessin i stanziaments pe Agjenzie Regjonâl pe Lenghe furlane (-370 mil), pe Societât Filologjiche Furlane (-90 mil) e pai ents ricognossûts di impuartance primarie pal furlan (-60 mil). Al è un tai dal 49,6% a pet dal 2012, che al lasse a pene 710 mil euros a disposizion dai subiets publics e privâts principâi che a operin pe promozion de lenghe furlane.
In totâl, cjapât dentri l’insegnament, la Regjon e à stanziât pal furlan un milion e 660 mil euros, il 45% in mancul dal an passât, e pôc plui dal 0,02% di dut il belanç regjonâl. Chest, al net des declarazions e dai sprocs, al è il valôr assegnât ae lenghe proprie di plui di 600 mil citadins dal Friûl-VJ. Efiets de crisi, si disarà: duncje, dome a titul di confront, o visìn che inte stesse finanziarie regjonâl si previôt une spese di un milion e 840 mil euros pal ent autonom dal teatri comunâl Verdi di Triest (di no confondisi cul milion assegnât ae Fondazion Teatri Liric Verdi di Triest)…
Un câs emblematic par capî miôr la situazion al è chel de Cooperative di Informazion Furlane, societât editore di Radio Onde Furlane. Tra lis realtâts che a operin par e cu la lenghe furlane, e je chê cun plui puescj di vore e chê cuntune ativitât costante, di podê verificâ cun facilitât (diviersis oris di programazion radio par furlan ogni dì, organizazion di avigniments sul teritori, produzions musicâls e editoriâls, e v.i.). Cundut de promesse di sostignî cun plui decision lis realtâts che a dan ocupazion, la cooperative si cjate cuntun stanziament in finanziarie di 40.100 euros, plui dal 40% in mancul dal an passât, e cul enesim azerament des risorsis pai programs radiotelevisîfs par furlan (il tierç operât in finanziarie de Zonte Tondo). Dut chest intant che, passant lis vôs che a componin la finanziarie, si cjatin contribûts straordenaris pai subiets plui svariâts che mâl si conciliin cu lis puaretâts di belanç; e che no si trati dome dai efiets de crisi si lu dedûs ancje dal fat che de finanziarie dal 2009 a chê atuâl la cooperative e à patît tais continuis che a rivin aromai a cuasi il 60% de cifre iniziâl.
***
Risorsis pe comunitât linguistiche slovene
E somearès miôr la situazion pe comunitât slovene, dulà che pai ents e lis organizazions de minorance si previodin 2 milions e 745 mil euros (-300 mil a pet dal 2012), intant che altris 516 mil euros a laran ai Ents locâi pal disvilup dai teritoris de comunitât slovene. In realtât, si fevele di fonts statâi che la Regjon si limite a zirâ ai direts interessâts. Simpri leâts ae leç statâl 38 dal 2001, a son dopo i 300 mil euros pes organizazions di riferiment de comunitât e i 28 mil pal Comitât paritetic.
Di divignince no specificade a son invezit 50 mil euros pal istitût bilengâl di Sant Pieri al Nadison e 40 mil pe paritât scolastiche, intant che des risorsis regjonâls a vegnin dal sigûr i 165 mil pal Teatri Stabil Sloven di Triest e 40 mil pal rosean e chês altris varietâts slovenis fevelis in provincie di Udin (vôs di spese ativade plui par resons ideologjichis che di dibisugne, viodût che par chestis varietâts si podevin za doprâ lis risorsis de leç statâl e di chê regjonâl pai slovens). Duncje, pe comunitât slovene dal Friûl-VJ l’esecutîf regjonâl al à metût a disposizion (calcolant ancje lis vôs di spese di divignince incierte) in dut a pene 295 mil euros, une vore di mancul di chel che al è stât concedût ae Promotur pe acuisizion dai dirits des tapis dal Zîr di Italie in program inte nestre regjon intal 2013 e 2014.
***
Risorsis pe comunitât di lenghe todescje e altris fonts
Pes comunitâts là che si fevelin varietâts todescjis, la cifre in belanç e je di 150 mil euros. Cifre che, calcolât il rapuart tra risorsis e numar di feveladôrs, e podarès someâ plui “gjenerose” a pet di chel che al è stât stanziât par chês altris dôs comunitât minorizadis, ma che in realtât e je tant lontane dal garantî politichis linguistichis degnis di chest non.
Intal belanç di prevision pal 2013 a son ancje un milion e 300 mil euros assegnâts ai Ents locâi par garantî ai citadins une serie di servizis intes lenghis minorizadis tuteladis de leç statâl 482/99, ma in chest câs nol è pussibil rimontâ ni ae percentuâl di fonts statâi che a contribuissin a cheste vôs, ni ae ripartizion interne di chestis risorsis tra furlan, sloven e todesc. In ogni câs, dal sigûr pôc par cambiâ il cuadri ilustrât fin culì.
***
Cualchi (amare) conclusion
In conclusion, ancje sumant fonts regjonâi e di divignince statâl, l’esecutîf vuidât di Renzo Tondo al à metût in belanç par furlan, sloven e todesc – unic lincin aromai par difindi la autonomie e la specialitât dal Friûl – VJ – une cifre che no rive nancje al 0,1% des risorsis a disposizion. Al è un dât che nol à bisugne di coments e che, cjapant in prestit propit lis peraulis dal president de Regjon intun coment su lis politichis metudis in at dal so esecutîf pal furlan, al lasse che a fevelâ a sedin i fats.
Lis elezions regjonâls però a son dongje e, intal sgurlament di peraulis che dal sigûr si spindaran ancje su chest teme, al sarà mût e ocasion di visâ plui e plui voltis i citadins di lenghe furlane, slovene o todescje su cuâi che a son i fats – chei vêrs – che la Aministrazion Tondo ur à risiervât. A fâ ancjemò plui amare la bocjade e je che cheste politiche miope e autolesionistiche e va a pericul di distruzi l’unic lincin che al reste al Friûl – VJ par difindi e ricualificâ la proprie specialitât e autonomie, cun consecuencis che a saran paiadis di ducj i citadins de nestre regjon, ancje chei che no fevelin furlan, sloven o todesc.
✒ prof. Gianfranco D’Aronco e Carli Pup
Finanziarie 2013 e lenghis minoritariis: lis cifris a fevelin bessolis…............
Lis conferencis regjonâls resintis su furlan e sloven a son stadis la ocasion par vê indiment la impuartance di chestis lenghis e la lôr centralitât pe difese e pe ricualificazion de autonomie dal Friûl – VJ, za di timp sot atac. Che lis declarazions fatis in chest sens di esponents di prin plan de aministrazion regjonâl di cumò a fossin lontanis in ogni câs dai fats al someave za palês chê volte, ma la leç finanziarie regjonâl pal 2013 e sclarìs ancjemò miôr la distance tra peraulis e fats. La leture dai belançs regjonâi, par tant che e puedi jessi aride e dificoltose par chei che no son pratics de materie, e ufrìs di fat il cuadri esat dal valôr che la Zonte vuidade di Renzo Tondo e assegne aes lenghis propriis dal Friûl – VJ.